Қадрланмаган бойлик: жамоат кутубхоналари – Газета.uz\nЖамоат кутубхоналари ҳам иш, таълим ва ижод учун жамоат жойи, ҳам ижтимоий инфратузилма сифатида зарур. Иқтисодчи Ботир Қобилов жамоат кутубхоналарининг фуқаролик жамияти қурилиши, таълим даражасининг яхшиланиши ва ҳар кимга имконият тақдим этишдаги ўрни ҳақида.\n23 феврал 2020, 12:04 Жамият\nЯнгиликлардан ва атрофимиздан тез-тез янги бизнес марказлари, турар жой мажмуалари ёки ҳатто истироҳат боғлари ва хиёбонлар (баъзида дарахтларсиз) қурилаётгани ҳақидаги хабарларни эшитиб қоламиз, бироқ болалар боғчалари, мактаблар, шифохоналар ва жамоат кутубхоналари қурилгани ҳақидаги батафсил маълумотларни камдан-кам пайқаймиз. Аслида эса уларнинг инсон капитали ва мамлакат иқтисодиётини ривожлантиришдаги ўрни ҳал қилувчи аҳамиятга эга бўлиб, уларга бўлган талаб, ҳақиқатдан ҳам, жуда юқори. Ушбу мақолада жамоат кутубхоналарига эътибор қаратишни хоҳлардим.\nЎқишда давом этишдан аввал сизга туманингиз, шаҳрингиз ёки ҳудудингизда жамоат кутубхонаси борми, эслашга уриниб кўришни таклиф қилган бўлардим. У ерга охирги марта қачон боргансиз?\n«Иқтисодий ўсишни қўллаб-қувватлашингиз учун сизларга маълумотли, соғлом ишчи кучи лозим». Бу Гарвард университети профессори, 1998 йилда фаровонлик иқтисодиёти ва ижтимоий танлов назариясига қўшган ҳиссаси, шунингдек, жамиятнинг энг қашшоқ аъзолари муаммоларига бўлган қизиқиши учун иқтисод бўйича Нобел мукофоти совриндори Амартья Сендан олинган иқтибос.\nПрофессор Амартья Сен илгари сураётган асосий ғоя шундан иборатки, ҳукумат барқарор иқтисодий ўсишга эришишни истаётган бўлса, у ҳолда таълим ва соғлиқни сақлаш тизимларига диққат қаратиши лозим. Бусиз қолган барчаси бефойда.\nБиз таълим ва соғлиқни сақлашнинг инсон ҳаёти ва мамлакат тақдиридаги аҳамиятини инкор эта олмаймиз. Ушбу соҳалар катта куч ва сармояларни талаб қилади ва натижаларни қисқа муддатли истиқбода намоён этмайди. Ўзбекистонда эса тармоқлар бўйича асосий капиталга киритилган инвестициялар ҳажмидан, манбаларга кўра, 2019 йилда бор-йўғи 5,2 фоиз сармоялар таълим ва соғлиқни сақлашга йўналтирилди.\nИқтисодий фаолият турлари бўйича асосий капиталга киритилган сармоялар (2019 йил январь-декабрь)\nЭлектр таъминоти ва газ етказиб бериш\nКасбий, илмий ва техник фаолияти\nШу ўринда, давлат таълими учун бюджетдан етарлича маблағ ажратмаслигимиз ҳақида кенг тарқалган фикрлар ҳам мавжуд. Ваҳоланки биз таълим учун давлат харажатлари энг юқори бўлган давлатлар рўйхатидан ўрин олганмиз.\nБюджетдан таълим учун ажратилган давлат харажатлари (фоизларда, 2017−2018 йилги маълумотлар)\nМанба: Жаҳон банки.\nҲар хил одамлар, жумладан, амалдорлар ва экспертлар баъзида бензин, автомобиллар, коммунал хизматлар нархлари, киши бошига бир йилда қанча гўшт истеъмол қилиниши ваҳоказолар бўйича Ўзбекистонни бошқа давлатлар билан таққослайди. Бироқ оммавий муҳокамалар даражасига олиб чиқиш шарт бўлган жуда муҳим қиёслаш ҳам бор, у — таълим сифати. Аввалроқ биз миқдор нуқтаи назаридан вазиятни кўрсатиб берган эдик, ундан кейин ижобий ҳаракатлар режаси кўзга ташланди ва мана, таълим сифатини тубдан яхшилаш вақти ҳам келди.\nҲар биримизни ташвишга солиши керак бўлган оддий савол: университетга кира олмаган 90 фоизга яқин ёшлар таълимдаги бўшлиқни қандай қилиб тўлдириши мумкин? Наҳотки уларда университет ташқарисида таълим олиш имконияти бўлмаслиги керак?\nБугунги кунга келиб университет дипломларининг қадри пасайиб, одатий синф хоналаридан ташқарида эгаллаш мумкин бўлган кўникмалар, ҳақиқатдан ҳам, муҳим бўлиб бормоқда. Айни шундай ҳолатда жамоат кутубхоналари билимга чанқоқ ёшларимизни ўзига жалб қилиши лозим ва уларнинг бошқа борадиган жойи ҳам йўқ.\nТарихимиз ва ҳозирги иқтидорли ёшлар жамиятимизда улкан таълимий салоҳият мавжудлигини тасдиқлайди. Масала шундаки, энг яхши ва асосийси, барча учун тенг имкониятларга эга таълим барпо эта оламизми?\nНима учун кутубхона? «Парк Вилла-Лобос» кутубхонаси, Сан-Паулу, Бразилия. Фото: pita.arq.br.\nСиз дунёнинг бошқа давлатларида ишсиз одамлар бўш иш ўринлари ҳақидаги маълумотларни қаердан олишлари мумкинлиги ҳақида ҳеч ўйлаб кўрганмисиз? Талабалар арзон тил курслари ҳақидаги маълумотларни қаердан оладилар? Ота-оналар фарзандларининг тарбияси ва ривожланиши учун ўқув манбаларини қаердан топишади? Кексалар компьютер ва интернет саводхонлигини қаерда ўзлаштира оладилар? Сайёҳлар қаерда интернетга уланган компьютерларида ўз юмушларини бажариб, чоп этишлари, сканер қилиб олишлари ёки факс орқали жўнатишлари мумкин? Талабалар қаерда уй ёки университетлардан ташқарида тинч жой топиб, дарс қилишлари мумкин? Қаерда мактабгача ёшдаги болалар ўз тенгдошлари билан мулоқотга киришиб, таълимий ўйин ва машғулотларда иштирок эта оладилар? Қаерда турли ижтимоий мақомдаги одамлар бир жойга тўплана оладилар? Қаерда одамлар ўз ишларини яратиб, намойиш этиш, ғоя алмашиш имкониятига эга? Қаерда одамлар китоб олиб, уларни ўқиш ва алмаштиришлари мумкин? Ва энг асосий савол: қандай қилиб буларнинг барчасини битта жойда топиш мумкин ва бунинг устига мутлақо бепулга?\nЖавоб: жамоат кутубхоналарида. Ва бу кутубхонанинг асос вазифаси фақатгина китоб бериш эмас, балки маълумотлар тақдим этишдан ҳам иборат эканини тасдиқлайди.\nКутубхоналарнинг болалик даврларимизда ҳозиргидан анча зерикарли бўлгани ҳамда биз у ерни китоб ўқишдан бошқа нимадир қила олиш мумкин бўлган жой сифатида тасаввур қила олмаслигимиз — ҳақиқат. Бироқ дунёдаги замонавий жамоат кутубхоналари, бу — нафақат китоб ўқиш, балки ишлаш, концерт тинглаш ва томоша қилиш, маърузалар қилиш, ҳамфикрлар билан учрашиш ва ижод қилиш мумкин бўлган маскандир.\nКалгари марказий кутубхонаси, Канада. Фото: Фарҳод Файзуллаев.\nБошқа ҳеч қайси муассаса, у хоҳ давлат, хоҳ хусусий бўлсин, қандайдир сабабларга кўра маълумотли бўла олмаган инсонлар таълимидаги бўшлиқни жамоат кутубхоналаричалик тўлдира олмайди. Шундай экан, меҳнат самарадорлигига эришишда уларнинг ҳиссасини муносиб баҳолаш лозим.\nБу ер давлат, хусусий ва нотижорат секторлар умумий мақсадларга эришиш учун биргаликда ишлай оладиган жойдир. Ва мен кутубхоналар эшиклари ҳар доим ланг очиқ бўлишини, деворлар билан ўраб олинмаган, улкан очиқ залли ва шаффоф деразали бўлишини орзу қиламан.\nЖамоат кутубхоналари одамларнинг ўзаро муносабатга киришиш шаклларини белгилаб берадиган «ижтимоий инфратузилма» деб айтишимиз мумкин бўлган маконларга ёрқин мисол бўла олади. Улар шунчаки китоблар ва бошқа маданий воситалардан фойдаланиш имкониятини тақдим этиб қолмайди, балки бундай жойларда кексалар учун қизиқишларига мос компьютер машғулотлари, ота-оналар учун болаларга таълим-тарбия беришни ўргатиш курслари, барча учун турли тил курслари, маъруза қилиш, суҳбат ва музокаралар ўтказишга мўлжалланган жойлар, эфирлар тайёрлаш учун мультимедиали муҳит, бадиий галерея, болалар ўйнаши ва ривожланиши учун майдончалар мавжуд.\nҚизиқарли томони шундаки, расмий маълумотларга кўра, Ўзбекистонда меҳмонхоналар сони жамоат кутубхоналари сонига қараганда тўрт мартага кўпроқ экан. Жамоат кутубхоналари сони аслида камроқ бўлиши эҳтимолдан ҳоли эмас, чунки уларнинг барчаси ҳам тўлақонли фаолият кўрсатаётгани йўқ. 2018 йилда биз 2020 йилга бориб яна 300 та янги меҳмонхона қурилиши ҳақидаги хабарларни ўқигандик. Яқин келажакда қанча янги жамоат кутубхоналарини қуришни режалаштираётганимизни ҳам билиб олсак яхши бўлар эди. 1991 йилдан буён нечта кутубхона қурганимизни билиш янада муҳимроқ.\nБарча учун кутубхона\nЖамоат кутубхоналари барча учун ва ҳар доим очиқ бўлиши керак. Улар даромад олиш мақсадини кўзламаслиги ёки мансабдорлар олдида ҳисобот бермаслиги керак. Шунингдек, жамоат кутубхоналари вазирлик ёки ҳокимиятлар томонидан эмас, балки жамоатчилик томонидан бошқарилиши ҳамда ҳар қандай бюрократик масалалардан узоқ тутилиши зарур.\nЗеро одамлар бир-бири билан мулоқот қила олишлари учун жамоат кутубхоналаридан яхшироқ жой йўқ. Бизда улар аҳолининг барча қатламлари учун маълуму машҳур бўлган жой бўлиши керак. Камбағаллар ва бойлар, маълумотлилар, маълумотли бўлиш истагида юрганлар, ишсизлар, ёшлар ва катта ёшлилар, маҳаллий аҳоли ва меҳмонлар — том маънода ҳар ким уларнинг ресурсларидан фойдалана олиши керак.\nКутубхоналар китоб клублари, кино оқшомлари, тикув-тўқув тўгараклари, санъат билан шуғулланиш, кундалик воқеа-ҳодисалардан хабардор бўлиш каби имкониятлари билан кексалар, айниқса ёлғиз қариялар учун маданий фаолият юритиш учун қулай маскандир. Бу жойлар турли авлод вакилларининг ўзаро мулоқоти учун жуда ҳам мосдир. Улардан кўпчилиги учун кутубхона, бу — асосий вақтини ўтказадиган муҳим жой. Бироқ, афсуски, бундай жойлардан ҳозирча бизда йўқ.\nБу ер болаларга одоб-ахлоқни ўргатиш учун жуда яхши жой. Кутубхоналар болаларга жавобгарлик маданиятини — қарздорлик, ошкора равишда нима ҳақдадир ғамхўрлик қилиш ҳамда улардан бошқалар ҳам фойдалана олишлари учун қайтариб бериш нима эканини ўргатган ҳолда уларда ўзлари ва теварак-атрофдагилар олдида жавобгарликни ҳис қилишни ўзлаштиришга ёрдамлашади. Кутубхонадан фойдаланиш, бу — билганларини бошқалар билан бўлишиш ҳамда кўпчиликнинг манфаати учун муносиб шаклда ҳаракат қилиш одатларини ўзлаштириш демакдир.\nЖамоат кутубхоналари мактабдан кейинги вақтини тенгдошлари билан ўтказишни хоҳлаган ўсмирлар ўртасида ҳам кенг оммалашади. Бунга сабаблардан бири — уларнинг доимо очиқ, ҳаммабоп ва бепул бўлишидир. Кутубхоналар турли мактабларда ўқийдиган болаларнинг ўзаро мулоқотини яхшилайди.\nЖамоат кутубхоналари гендер тафовутларни қисқартиришга ёрдамлашувчи дастурларга эга бўлиши мумкин. Бу ер қизлар ва аёллар ўзларини эркин ҳис қиладиган, компьютер, интернет ва технологик таълим олиш имкониятига эга бўлган жойдир. Жамоат кутубхоналари тизими бутун дунёда, масалан Уганда, Гондурас, Украина, Колумбияда мақсадли дастурлар ёрдамида АКТдан фойдаланишдаги гендер тафовутларни бартараф этишдаги аҳамиятини аллақачон намоён этиб улгурди. Маиший зўравонликдан азият чекадиган айрим болалар учун уйга вазифалар ёки топшириқларни бажаришлари учун тинч жой керак. Жамоат кутубхоналари бу каби болалар ва уларни «кўча ҳаётидан узоқроқ тутиш» учун ўзига хос бошпана вазифасини бажариши мумкин.\nРақамли технологиялар даврида кутубхоналар\nТехнологиялар ҳаётимизнинг барча жабҳаларига чуқурроқ кириб бораётган бир вақтда, кутубхоналар «шахсият инқирози»ни бошдан кечирмоқда. Интернет замонида улар долзарблигини йўқотади, деган тушунчалар пайдо бўлиши мумкин, бироқ аслида улар мислсиз даражада оммалашиб, ўзида ўта муҳим ижтимоий институтларнинг намоён этади.\nТакрорлайман, жамоат кутубхонаси деганда китоб жавонлари жойлаштирилган хоналар, китоб дўконлари ёки умумий фойдаланишдаги пулли идора/жойларни назарда тутаётганим йўқ. Кимдир мактаб ошхонаси, университет кутубхоналари, ижод уйлари ёки пулли коворкинг марказлар ҳам борлигини айтиши мумкин, лекин уларнинг ҳеч бири жамиятга жамоат кутубхоналаричалик фойда келтирмайди.\nКутубхоналарнинг жамият ва шаҳарлар ривожига қўшадиган ҳиссаси кўплаб мамлакатларда олий ҳокимиятлар даражасида тан олинган. 2016 йилда Пью тадқиқот маркази томонидан олиб борилган изланишга якунларига кўра, 16 ва ундан катта ёшдаги америкаликларнинг ярмига яқини йил давомида жамоат кутубхонасидан фойдаланган, учдан икки қисми эса маҳаллий кутубхонанинг ёпилишини жамиятга жиддий таъсир кўрсатади, деб ҳисоблайди.\nАҚШда 2016 йилда «Миллениал» авлод вакилларининг ярмига яқини жамоат ёки ҳаракатланувчи кутубхоналарга ташриф буюрди.\nСўнгги 12 ой давомида кутубхоналарга ташриф буюрган турли давр вакиллари (фоизда)\nМиллениаллар (18−35 ёш) — 53\n«X» авлод — 45\n«Бэйби бумерлар» (52−70 ёш) — 43\n«Silent» авлоди (71−80 ёш) — 36\nЖамоат кутубхоналари веб-сайтларига ташриф\nМиллениаллар (18−35 ёш) — 41\n«X» авлод — 33\n«Бэйби бумерлар» (52−70 ёш) — 24\n«Silent» авлоди (71−80 ёш) — 11\nМанба: Pew Research Center, 2016 йилнинг 29 сентябридан 6 ноябрига қадар ўтказилган тадқиқот.\nКутубхоналарга бориш Қўшма Штатларда энг кенг тарқалган маданий фаолият турларидан бири ҳисобланади. 2019 йилда АҚШда 18 ёшдан катталар кутубхоналарга хордиқ чиқаришнинг бошқа одатий турларига нисбатан ўртача 10,5 марта кўпроқ ташриф буюрганини маълум қилди.\nИнтернетсиз имкони йўқ\nИнтернетнинг кунимиздаги аҳамияти ҳамда унинг таълим-тарбияга таъсирига тўхталиб ўтишнинг ҳожати йўқ. Мобил интернет тезлиги бўйича мамлакатлар рейтингига қарасак, Ўзбекистон фақатгина Руанда, Судан, Венесуэла, Жазоир, Афғонистон ва Фаластинни ортда қолдирган ҳолда 140 мамлакат орасида 134- ўринда эканини кўрамиз. Бу мамлакатимиз учун, айниқса барча соҳалар ривожланаётган бир вақтда, мутлақо қабул қилиб бўлмас ҳолатдир. Бошқа томондан эса Ўзбекистон кенг полосали алоқа бўйича рейтингнинг 104- поғонасини банд этмоқда.\nИнтернет тезлиги бўйича глобал рейтинг\nМанба: SpeedTest Global Index.\nБугунги кунимизда интернет овқат, уй-жой, электр энергияси каби бугунги кунимизнинг асосий эҳтиёжларидан бирига айланган экан, нима учун биз уни яхшилай олмас эканмиз? Жамоат кутубхонаси ишончли ва тезкор интернетга уланмасдан туриб фаолият кўрсата олмайди.\nМобил интернет билан бирга, кенг полосали интернет тезлиги ва иқтисодий ўсиш ўртасидаги боғлиқликни исботлаб берган кўплаб тадқиқотлар мавжуд. Масалан, ривожланаётган мамлакатларда кенг полосали интернетга уланишнинг 10 фоизга ўсиши аҳоли жон бошига ҳисобланган ЯИМ улушининг 1,4 фоизга ўсишига олиб келади. 2017 йилги маълумотларга кўра, Ўзбекистонда ҳар 100 кишидан 10 нафари 256 кбит/с тезликдан юқори тезликдаги кенг полосали интернетга уланиш имкониятига эга бўлган.\nПул масаласи нима бўлади?\nУшбу кутубхоналар фаолияти асосан солиқ тўловчилар ҳисобидан молиялаштирилади, худди солиқ тўловчилар мактаблар, шифохоналар, ўт ўчириш хизматлари, истироҳат боғлари ва йўл ишлари каби бошқа ижтимоий хизматларни молиялаштиргани каби. Сизнинг мактабга борадиган фарзандларингиз бўлмаслиги мумкин, бироқ барибир солиқ тўлайверасиз ва ушбу маблағлар, жумладан, давлат таълим тизими учун ҳам йўналтирилади. Зеро жамиятда барча болаларнинг таълим олиши бутун мамлакат келажаги учун муҳим экани айни ҳақиқатдир.\nЎйлайманки, бу босқичда бизга меҳмонхоналар, анжуман заллари (бир ойда бир марта фойдаланамизми-йўқми) ва ҳаттоки бизнес марказлари ҳам эмас, кўпроқ мактаблар, университетлар, шифохоналар, истироҳат боғлари (дарахтлари билан) ва жамоат кутубхоналари зарурроқдир. Айримлар меҳмонхоналар ва аҳмоқона бинолар сайёҳларни жалб қилади, деб айтиши мумкин. Лекин аслида бундай эмас. Сайёҳлар асл Ўзбекистон, унинг тарихи ва одамларини кўриш учун келади.\nЖамоат кутубхоналари бошқа жойларни бир қилгандан ҳам кўпроқ саёҳатчиларни жалб қилиши мумкин. Масалан, 2014 йилда диққатга сазовор жойларга бой бўлган Нью-Йоркда жамоат кутубхоналарига барча профессионал спорт ареналари, бадиий санъат марказлари, музейлар, парклар ва ҳайвонот боғларини битта қилгандан ҳам кўпроқ одам ташриф буюрди! 30 миллион ташриф буюрувчига қарши 37 миллион киши. Ишониш қийин, шундай эмасми?\nЯна бир қизиқарли факт: Қўшма Штатларда жамоат кутубхоналари сони McDonald’s ресторанлари ва Starbucks қаҳвахоналари сонидан кўп!\nЖамоат кутубхоналарини қуриш бизнес марказлари каби миллиардлаб долларни талаб қилмайди, эҳтимол, ҳатто миллион доллар ҳам керак бўлмайди. Бироқ жамоат кутубхоналарининг ROI (return on investment) кўрсаткичлари мислсиз даражада. Айрим манбаларга кўра, жамоат кутубхонасига сарфланган ҳар бир доллар 10 долларгача даромад келтиради. Бу ҳақиқатдан ҳам улкан сармоявий имконият! Масалан, Сан-Франциско жамоат кутубхоналари тизимига киритган ҳар бир доллардан 5 дан 9 долларгача миқдорда «даромад» олади.\nСизга таниш бўлган яна бир мисол — Москва — ҳозирда кутубхона маданияти марказларидан бири ҳисобланади. Яқин вақтларгача бу маданият ўтмишдан қолиб кетган сарқитдек туюлар эди. Бироқ Москва кутубхоналари собиқ иттифоқ даври муассасаларидан XXI аср инсонлари ишлаши учун жонли масканларга айланишнинг уддасидан чиқа олди.\nMoscow’s Fyodor Dostoevsky Library. Фото: Lucian Kim/NPR.\nОлмаотада мавжуд барча кутубхоналарни таъмирлаш ва уларни жамоат масканларига айлантириш, янгиларини барпо этишга қарор қилинди. Ганада эса корхоналар кутубхоналарга интернетга уланишларига ёрдамлашади, Сербияда жамоат кутубхоналари аҳолининг молиявий саводхонлигини оширишга кўмаклашади.\nАҚШда улар жамиятнинг турли қатламларидан бўлган муҳожирлар инглиз тилидан мутлақо бепулга сабоқ олади. Нима учун биз ҳам худди шундай кўринишда барча учун бепул ўзбек тили машғулотларини ташкил эта олмас эканмиз? Бу «Ўзбекистонда ҳамма ўзбек тилида гапириши керак», деган руҳда оммавий ташвиқот қиладиганларга амалда ўз ҳиссаларини қўшишлари учун ҳам ёрдам берган бўлар эди. Юқорида санаб ўтилган барча дастурлар — аёллар таълими, болаларни ривожлантириш, кексаларнинг компьютер саводхонлиги, дастурлаш, 3D моделлаштириш, тикувчилик ва бошқалар — кутубхона ҳаётини тўлдириши мумкин.\nҒоя жуда оддий. Масалан, Тошкентда ҳар бир туманда ўзининг жамоат кутубхонаси ҳамда битта шаҳар марказий жомоат кутубхонаси бўлиши керак. Фарғона, Навоий, Бухоро ва бошқаларда ҳам худди шу сингари. Энг асосийси, ушбу кутубхоналар қандайдир маҳалла гузари ёки маъмурияти шаклида бўлмаслиги керак, улар ҳеч қандай бюрократия, жумладан аъзолик ва ҳомийлик кабилар билан боғлиқ бўлмаслиги лозим. Кутубхоналар одамларнинг ўзлари томонидан бошқарилиши ва одамларга хизмат қилиши лозим. Эҳтимол, ҳар қандай жамиятда шаҳар кутубхонасичалик демократия ҳукмрон бўлган жойни топиб бўлмасдир. Бу ерга кириш учун ягона талаб — қизиқиш бўлиши керак.\n2019 йилда Миллий кутубхона ҳузурида 186 та туман (шаҳар) ахборот-кутубхона марказларини ташкил этиш тўғрисидаги қарорнинг қабул қилинишини жамоат кутубхоналари маданиятини шакллантириш борасидаги яхши қадам деб ҳисоблайман. Ва ушбу янги кутубхоналар навбатдаги китоблар кўргазма зали ва зерикарли йиғилишлар ўтказиладиган жой бўлиб қолишини эмас, балки барчани бирлаштирадиган ва юқорида айтиб ўтилган хизматларни таклиф қиладиган маскан бўлишини хоҳлардим. Бу янги туғилган ғоя эмас — ҳозирда фаолият кўрсатаётган Ўзбекистон Миллий кутубхонаси 1870 йилда Тошкент жамоат кутубхонаси сифатида ташкил этилган.\nАминманки, кутубхоналар учун китоб излаш муаммо бўлмайди. Бутун дунёдаги кўплаб кутубхоналар ва жамғармалар китоблар тақдим этишдан мамнун бўлади; одамлар ўз китобларини келтиришади ва хорижда истиқомат қилаётган ватандошлармиз ҳам жон деб китоб жўнатишлари мумкин.\nХельсинкидаги «Ооди» марказий кутубхонаси, Финляндия. Фото: Varlamov.ru.\n2019 йилги маълумотларига кўра, Ўзбекистон аҳолисининг 20 фоизи 10 ёшгача бўлганлар ва 55 фоизи 30 ёшдан кичиклардир. Уларга таълим бериш ва уларни ишга жойлаштириш имкониятлари мамлакатимиз келажагини белгилайди.\nСолиққа тортиш, адлия, инвестиция, туризм, ишлаб чиқариш, хизмат кўрсатиш, молия тизими (истаган соҳа номини келтиринг!) — ҳар қандай соҳанинг ривожланиши таълимга тўғридан-тўғри боғлиқ. Бунда жамоат кутубхоналари муҳим рол ўйнаши мумкин. Шубҳасиз, одамлар ҳали ҳам электр, газ, озиқ-овқат, уй-жой, иш билан таъминлашда муаммоларга дуч келган шаҳар ёки туманларда жамоат кутубхоналари ғояси кераксиздек бўлиб туюлиши мумкин. Бироқ, бу бутунлай бошқа масала.\nКелинг, бир сония бўлса ҳам Ўзбекистонни қандай қиёфада кўришни хоҳлашимиз ҳақида ўйлайлик. Ўзингиз учун, саёҳатчилар учун, сармоядорлар учун. Фақат мазали мевалар ва паловми? Бизга шунчаки мерос бўлиб қолдирилган тарихий жойлар ва тарихий биноларми ёки? Шаҳарларимиз марказларидаги янги замонавий меҳмонхоналар ва ишбилармонлик марказларими? Бошқачароқ фикрда бўлишингиз ҳам мутлақо табиий ҳолат. Бироқ, ўйлайманки, биз биргаликда қуришимиз мумкин бўлган самарали таълим тизимидан бошқа ғурурланиш мумкин бўлган нарсанинг ўзи йўқ.\nСўнгги сўз сифатида иқтисодий ўсишни таъминлайдиган ва бошқа ҳар қандай соҳаларга ўз таъсирини кўрсатиб турадиган учта асосий соҳа борлигини эслатишни хоҳлардим. Улар: таълим, соғлиқни сақлаш ва қонун устуворлиги. Қолган барчаси иккинчи даражали.\nМуаллиф фикри таҳририят фикрига мос келмаслиги мумкин.\nИқтисодчи, Гарвард университети докторанти ва илмий тадқиқотчиси. Дьюк университетида (АҚШ) иқтисод бўйича магистр даражасига эга. Илгари у Ўзбекистон Марказий банкида етакчи иқтисодчи бўлиб ишлаган.\n23 феврал 2020, 13:18\nMaqolani o‘qib yig‘lagim keldi! Men kabi yoshlar orzularining aksini ko‘rdim maqolada!!! Muallifga katta raxmat!!!\n23 феврал 2020, 13:22\nGazeta. Uz ga ham raxmat mana shunday taxliliy maqolalar uchun imkoniyat bergani uchun taxliliy maqolalar yanada ko‘payishini kutib qolamiz!


Янгича усуллардан фойдаланиб — silning-davosi-bor.uz\nЯнгича усуллардан фойдаланиб\nАбу Али ибн Сино тиббий асарларидан бирида инсоннинг саломатлиги ўз қўлида эканлигига тўхталиб,\n«Шабада эсиб турган жойни маскан қил, боиси ўпкангга тоза ҳаво етиб борсин, тутундан нафас олма, шунда соғлом бўласан, кўзларингни ҳам буғлардан асра» деган экан.\nШунинг учун ҳам сил хасталигидан сақланишнинг ягона чораси гигиенага амал қилишдан иборат эканини замонавий шифокорлар ҳам таъкидлашмоқда.\nФарғона вилоят сил касалликларига қарши курашиш диспансерида сил касаллигининг олдини олиш ва даволаш бўйича янгича усуллардан фойдаланилмоқда. Силни барвақт аниқлашда Германиянинг Мюнpхен шаҳридан келтирилган дунёдаги энг кучли ўнта лабораториядан биттаси «Миллий референс» мажмуаси ишлаб турибди. Ушбу лаборатория кўмагида силнинг барча турларини эрта аниқлаш имкони яратилган.\n-Ўпка силидан ташқари туберкулезнинг ўндан ортиқ турлари мавжуд бўлиб, айниқса урологик ва гинекологик аъзоларда кўп кузатилмоқда. Ҳозирда буларни замонавий усулда асоратсиз даволаш учун барча имкониятларимиз етарли,-дейди диспансер бош врачи А. Юсупов.\nМаълумки, силга чалинган беморга дастлабки ташхис нотўғри қўйилса, силнинг яширин турга ўтиб ривожланиши кучаяди. Сил касаллигини кўп ҳолларда сурункали цистит, пиелонефрит, простатит ва гинекологик касалликлардан ажрата олиш муҳимдир. Бунинг учун чуқур ва аниқ текширувлар ўтказилаётганлиги яхши натижалар бераяпти. Диспансерга кейинги йилларда олиб келинаётган замонавий тиббий асбоблар мутахассис шифокорлар ишини анча енгиллаштирмоқда.\nФарзанд кўрмаётган аёлларнинг аҳволи ўрганиб чиқилганда, уларнинг 65 фоизгача бўлган қисми сил сабабли бепуштликка учраётганлиги маълум бўлди. Улар сил аниқлангунча 8-10 йил гинекологлар ва турли табибларда даволаниб юришади ва кераксиз жарроҳлик амалиётларини ўтказадилар.\n— Эндиликда асосий мақсадимиз — ўз вақтида мутахассис шифокорга мурожаат қилиш зарурлигини одамларга тўғри тушунтириш ва касалликнинг олдини олишдир-дейди бўлим мудираси Э. Ғуломова.\nАввалги мақола: Сил касаллиги бедаво эмас\nНавбатдаги мақола: Бу касаллик ҳақида нималарни биласиз?


Шавкат Мирзиёев ҳайдовчилик гувоҳномасини алмаштириш жараёнини...\n03.05.2018 15:46 1 6396\n1 Шавкат Мирзиёев ҳайдовчилик гувоҳномасини алмаштириш жараёнини кўздан кечирди 01:10\nНаманган шаҳар давлат хизматлари марказида кунига 800 дан ортиқ шахсга 60 га яқин хизмат кўрсатиш имконияти яратилган. Бу ерда Халқ қабулхонаси, нотариус, ФҲДЁ, паспорт бўлимлари, суғурта, кадастр, ҳайдовчилик гувоҳномасини алмаштириш, тез тиббий ёрдам хизматлари, банк шохобчаси жойлашган. Келувчилар учун тиббиёт хонаси, болалар майдончаси, ошхона ташкил этилган.\nПрезидент Шавкат Мирзиёев марказдаги шароитлар билан танишди. Аҳоли ва тадбиркорларга кўрсатиладиган хизматлар турлари, сифати ва тезкорлиги билан қизиқди. Ҳайдовчилик гувоҳномасини алмаштириш жараёнини кўздан кечирди.\n— Бу тизимдан энг катта мақсад — одамларнинг оғирини енгил қилиш. Ҳамма ҳудудларни ва хизматларни шу тизимга қамраб олсак, сарсончилик, адолатсизлик, коррупция бўлмайди, — деди Шавкат Мирзиёев.\nДавлат раҳбари ушбу марказ биносида жойлашган «Оила» илмий-амалий тадқиқот маркази вилоят бўлими ҳамда Наманган инновация маркази фаолияти билан ҳам танишди.\nШавкат Мирзиёев давлат хизматлари Наманган\nСиёсат 02/05, 16:56


22:40Суперлига клублари бош мураббийлари билан онлайн видеоконференция ташкил қилинди 2 22:19Депай жароҳатдан фориғ бўлди 0 22:00КАРИКАТУРА. “Ливерпуль” афсонаси 40 ёшни қарши олди 3 21:50Бугун ЕЧЛ жорий мавсумининг финали бўлиб ўтиши керак эди 0 21:30Бундеслига. “Бавария” уйда аутсайдерлар қаторидаги жамоани қабул қилмоқда (онлайн ҳисоб) 6 21:29Суперлигани соғиндингизми? 4-тур жуфтликларини ёдга оламиз 16 21:18Чичарито: “Пеп, Юрген ва Моуринью ҳали “Босс” даражасида эмас” 7 21:00“Шальке” 10 ўйиндан бери ғалаба нималигини билмаяпти, тўплар нисбати эса – 3:21 3 20:50Мексика клуби кипери: “Шартномамда Месси билан боғлиқ банд бор” 2 20:35Бундеслига. “Бавария” ҳамда “Фортуна”нинг асосий таркиби билан танишинг 0 20:30Бундеслига. Меҳмондаги уч жамоада ғалаба, “Герта” эса уйда "Аугсбург"ни енгди (+жадвал) 2 20:10Муҳаммад Султонов – "Ротор”нинг 2019/20 йилги мавсумдаги энг яхши футболчиси деб топилди 6 19:55Фигу: “Авваллари “Олтин тўп”га даъвогарлар кўпчиликни ташкил қиларди” 6 19:40Линекер: “Роналдунинг мухлисиман, аммо Месси энг зўри” 79 19:30Ла Лига клублари тўлиқ машғулотларга қачон қайтиши маълум бўлди 0\nСуперлигани соғиндингизми? 4-тур жуфтликларини ёдга оламиз 16\nЎзбекистонда футбол ўйинларини 5 июндан давом эттиришга рухсат берилди 37


ЎзА - Ўзбекистонда Америка бизнес ҳафталиги ўтказиладими?\n13.09.2018 08:00 Чоп этиш версияси\nЎзбекистонда Америка бизнес ҳафталиги ўтказиладими?\nЎзбекистон Республикаси Ташқи ишлар вазирлигида Тошкент шаҳрига келган АҚШ Давлат котибининг иқтисодиёт ва бизнес масалалари бўйича ёрдамчисининг биринчи ўринбосари Браян Мак Фитерс билан учрашув бўлиб ўтди. Бу ҳақда вазирлик матбуот хизмати хабар қилди.\nСуҳбатда Ўзбекистон Президенти Шавкат Мирзиёевнинг жорий йил 15-17-май кунлари АҚШга қилган расмий ташрифи ва Президент Доналд Трамп билан ўтказган музокаралари чоғида эришилган келишувларни амалга ошириш нуқтаи-назаридан икки давлат ўртасидаги савдо-иқтисодий ва инвестиция алоқаларининг ҳозирги ҳолати ва уларни амалга оширишнинг истиқболлари тўғрисида фикр алмашилди.\nЖорий йилнинг ўтган саккиз ойи давомида ўзаро савдо айланмаси деярли 300 миллион долларини ташкил этди.\n2017 йил бўйи эса 210,2 миллион долларга тенг бўлган эди. Учрашувда Ўзбекистон-Америка кун тартибининг бошқа масалалари, жумладан, мамлакатимизда Америка бизнес ҳафталигини ўтказишга тайёргарликнинг бориши ҳам муҳокама қилинди.\nТадбирда АҚШ Элчиси Памела Леора Спратлен иштирок этди.


Булунғурлик отахон ҳажга йиққан маблағини қабристонни обод қилишга сарфлади - Darakchi\nБулунғурлик отахон ҳажга йиққан маблағини қабристонни обод қилишга сарфлади\nЖАМИЯТ 15.08.2018, 10:36\nИслом динининг беш арконларидан бири ҳаж зиёратига боришни ҳамма орзу қилади, албатта. Эгамберди ота ҳам муборак ҳаж сафарига бориб келишни ният қилиб юрган эди. Навбати келганда эса ҳаж сафарига боришни рад этди. Отахон аввал ота-боболари ётган қабристонни обод қилишни, савоб ва хайрли ишларини кўпайтиришни, ана ундан кейин ҳажга боришни ният қилди.\n— Қишлоғимиздаги эски қабристонга назоратчи (қоровул) бўлганимдан буён бу ерни ободонлаштиришни кўнглимга тугиб келардим. Чунки қабристон эътиборсизликдан ташландиқ бўлиб қолган эди, тўрт томони очиқлигидан мол-қўйлар кириб-чиқарди. Буни кўрган ҳар қандай одамнинг дили ранжиган бўларди. Ахир шу тупроқда ота-боболарим, момоларим, ота-оналарим, яқин қариндошларим қўним топган. Шу сабабли қабристонни обод қилишга қарор қилдим, - дейди Эгамберди ота.\nОтахон бунинг учун ҳаж сафарига бораман деб, жамғариб юрган пулларини сарфлади. Бунда унга ўғли Дилшоджон ҳамда қишлоқдошлари, маҳалла оқсоқоллари мададкор бўлишди. Қабристон ҳашар йўли билан обод бўлди: атрофи симтўр билан ўралди, кириш қисмига дарвоза ўрнатилди, 50 метр масофага девор кўтарилди, йўлакларга плиталар ётқизилди, арча дарахтлари ва анвойи гуллар экилди, ҳар бир қабр атрофи тозаланди. Шунингдек, 200 метр масофадан тоза ичимлик суви эгилувчан қувурлар орқали олиб келинди.\n— Бу ишингиздан кўплар миннатдор бўлган бўлса керак...\n— Ҳа, кўплар миннатдор бўлишди, яхши қилдингиз дейишди. Лекин “ундан кўра ҳажга бориб, Ҳожи бобо бўлиб, ҳурмат-иззатда юрмасмидингиз”, деганлар ҳам бўлди. Уларга парво қилмайман. Қишлоқдошларимнинг каттаси-ю кичиги мени Ҳожи бобо деб чақиришади. Шуни ўзига ғурурланиб кетаман. Ҳаммаси учун Яратганга беҳисоб шукр!\nБиласизми, инсон хайрли, савоб иш қилса, енгил тортар экан. Мени елкамдан тоғ ағдарилгандек бўлди. Инсондан нима қолади? Қилган савоб амали-ю, яхшилиги, тўғрими? Айримларни кўраман, мол-давлат йиғиш билан овора. Ваҳоланки, маҳалласининг кўчаси абгор, қўшниси ночор яшайди. Савоб ишни ҳар ким, ҳар куни қилиши керак, деган гап борку?!\nОтахон бизга сўзлаб берган ривоятга кўра, Буюк ипак йўли шу қишлоқдан ўтган бўлиб, Амир Темур бобомиз Дониёр пайғамбар ҳокини Самарқандга олиб келаётганда, бир оқшом шу тепаликда тунаган экан. Шундан буён тепалик Дониёр пайғамбар тепалиги деб аталар экан.\nУч фарзанднинг отаси, 8 набиранинг бобоси бўлиб, уларнинг роҳат-фароғатини кўриб умргузаронлик қилаётган Эгамберди отадек саховатпешалик ҳамманинг ҳам қўлидан келавермайди. Динимизда ҳам қийин аҳволдаги инсонларга, қўни-қўшниларга, етим-есирларга, бева-бечораларга ёрдам қўлини чўзиш, силаи раҳм қилишга буюрилган. Йўл ва кўприклар қуриш, қабристонларни ободонлаштиришдек савобли ишларни қилиш ҳаж сафарига борган билан баробар ҳисобланади.\nЭгамберди ота муборак ҳаж сафарига бориш ниятидан қайтмаган. Насиб қилса, яна пул жамғариб, гарданидаги фарзини бажаришни дилига тугиб қўйган.


Ўтган йилнинг ноябрида Рим шаҳрида ХIХ Умумжаҳон бухгалтерлар конгресси World Congress of Accountants (WCOA) бўлиб ўтди. Унга «2020 йилга назар: ўтмиш сабоқлари, истиқбол режалари» мавзу қилиб олинди.\nАнжуман 1904 йилдан буён ҳар тўрт йилда бир марта ўтказиб келинмоқда. Бу галги анжуманга 140 делегация, 4 000 иштирокчи йиғилди. Мазкур анжуман соҳани ривожлантиришнинг яқин тўрт йилга мўлжалланган йўналишлари белгилаб олинадиган энг йирик профессионал тадбирлардан биридир. Тадбирдаги энг кўп делегат Нигериядан эди. Сон жиҳатдан Италия делегацияси иккинчи ўринда. Шундан кейинги ўринларни Бразилия, Хитой, Япония, Гана, Малайзия, Мўғулистон, Буюк Британия ва АҚШ делегациялари эгаллади. Ўзбекистон номидан Ўзбекистон Аудиторлар палатаси ҳамда Ўзбекистон Бухгалтерлар ва аудиторлар миллий уюшмаси (ҳар иккила ташкилот Халқаро бухгалтерлар федерациясининг уюшган аъзосидир) иштирок этди.\nАнжуман бухгалтерия ҳисоби, аудит, молия, стандартлаштириш ва бизнес соҳаси мутахассислари, халқаро корпорациялар раҳбарлари учун айниқса қизиқарли бўлди. У ерда инвесторлар, тадбиркорлар ва бизнес аҳлини қизиқтирувчи масалалар муҳокама этилди. Асосий эътибор кредитлардан, солиқ солишнинг ўзига хос хусусиятларидан баҳрамандлик даражасига, давлат ва хусусий сектордаги ҳисобдорликка қаратилди. Молия ҳисоботи ва аудиторлик фаолиятининг халқаро стандартлари, жумладан уларни миллий тилларга таржима қилиш ва жаҳон миқёсида бир хил қўлланиш зарурлиги муҳокама этилди. Конгрессда бухгалтерия ҳисоби ва аудиторлик фаолиятининг жаҳон тараққиётига хос долзарб масалалари ҳам муҳокама этилди.\nХалқаро бухгалтерлар федерацияси директорининг ўринбосари Келли Анеруд (Kelly Anerud) раислиги остида ўтган «Халқаро стандартлар ва маълумотномаларни таржима қилиш: илғор тажриба ва таржима сифатини ошириш механизмлари» деган мавзудаги сессияда халқаро стандартларни миллий тилларга таржима қилишда юзага келаётган мураккабликлар муҳокама этилди. Турли мамлакатлардан келган экспертлар стандартларни ўз мамлакатларида пухта таржима қилиш ва амалиётга жорий этиш тажрибасини конгресс иштирокчилари билан ўртоқлашдилар. Халқаро бухгалтерлар федерацияси сиёсати, техник воситалар ҳам муҳокама қилинди. Стандартларни жорий этиш масаласининг бу тахлит, атрофлича муҳокама этилиши таржима сифатли бўлиши учун зарур ресурслар ва ваколатлар тўғрисида тўлиқ ҳамда аниқ тасаввур берди. Миллий сарҳадлар доирасидан четга чиқадиган профессионал масалаларни расамадга солиш ва ҳал этиш учун маълумотнома йўсинидаги материаллар тариқасида кўпинча халқаро низомларга доир стратегиялар ва ёндашувлар стандартларини қабул қилишга ихтисослашган органлар томонидан ишлаб чиқилган йўлкўрсаткич ҳамда воситалардан фойдаланадилар. Дарвоқе, Халқаро бухгалтерлар федерациясига аъзо ташкилотлар ҳам уларни қўллаб келмоқда. Мазкур семинар таржима жараёни билан боғлиқ қарорлар қабул қилиш ва бу борадаги ишларни расамадга солиш учун керакли ахборот билан уларни таъминлайди.\nЭслатиб ўтиш жоизки, аудит бўйича 2012 йил таҳриридаги халқаро стандартлар ўзбекистонлик мутахассислар жалб этилган ҳолда ўзбек тилига таржима қилиниб, Ўзбекистон Бухгалтерлар ва аудиторлар миллий уюшмаси томонидан 4 жилдда нашр этилган. Мамлакатимизда уларнинг таржима этилиши Ўзбекистон Президентининг «2011–2015 йилларда республика молия-банк тизимини янада ислоҳ қилиш ва барқарорлигини ошириш ҳамда юқори халқаро рейтинг кўрсаткичларига эришишнинг устувор йўналишлари тўғрисида»ги Қарорига (26.11.2010 йилдаги ПҚ-1438-сон) асосланган ташаббус туфайли амалга оширилди. Ҳозирги пайтда Ўзбекистонда, «Аудиторлик фаолияти тўғрисида»ги Қонунга (9.12.1992 йилдаги 734-XII-сон, 26.05.2000 йилдаги 78-II-сон Қонун таҳририда) мувофиқ миллий ёки халқаро аудит стандартларига асосланиб фаолият юритиш мумкин. Мазкур стандартлар бир қанча мамлакатларда молиявий ҳисобот бўйича миллий стандартлар тариқасида қабул қилинган.\n«Истиқбол технологиялари ва молия фаолияти», «Ҳукуматнинг масъулиятини ҳамда фаолияти очиқ-ошкоралигини ошириш: иқтисодий тараққиёт йўли», «Комплекс тафаккур юритиш: унумдорликни кўтариш ва капиталлашувни ошириш калити» мавзуидаги ялпи сессияларда молиявий ҳисобот ва комплекс тафаккур қилиш, бизнес соҳасидаги ахборотлар ишончлилигини тасдиқлаш, қонунийлик ва корпоратив одоб қоидалари, таълим ва салоҳиятни мустаҳкамлаш, бизнес борасидаги маслаҳат хизматлари сингари соҳани ривожлантиришнинг глобал масалалари муҳокама этилди.\nАхборот Ўзбекистон Аудиторлар палатаси\nтомонидан тақдим этилди.


Kutubxona - Muhammad Sharif. Qushlar bayrami (hikoya) / Kiril\nSiz shu sahifadasiz: Muhammad Sharif. Qushlar bayrami (hikoya) / Kiril\nМуаллифМуҳаммад Шариф Асар номиҚушлар байрами (ҳикоя)\nТилЎзб Ҳажм25KBБезатишUzgen (admin@kutubxona.com) Қўшилган2011/05/21 Манбаhttp://www.ziyouz.com/index...\nҚушлар байрами (ҳикоя)\nБолалигимизнинг байрамлари кўп бўларди. Лекин улар орасида биз учун энг қувончлиси Қушлар байрами куни эди. Ўша куни каллаи саҳарлаб мактаб дарвозаси олдида йиғилардик. Биров даканг, биров ўзи бир қаричу думи ўн қарич япон хўрозини, яна биров чипор товуғини қўлтиқлаб келар, отасининг сайроқи беданаси ёки каклигини ўғирлаб келганлар кечқурун орқасига ҳўл гаврон шивиллаб тушганида ўйнаб-кулгани бурнидан чиқишини хаёлига-да келтирмай, ўз қушларини мақтаб, ўртоқларига гап бермасди. Каптарларни айтмайсизми?! Тождор дейсизми, пайпоқдор дейсизми, бўқоқ каптарми, ҳамма туридан бор. Туни билан ухламай томма-том чопиб, чумчуқ, олақанот, зағизғон – дуч келган қушни тутиб келаверганларнинг саноғига етмайсиз. Ҳеч иложини топмагани бобоси кунчивоқда мудраб ўтириб тутиб берган мусичага бўёқ чаплаб чиққан.\nБолаларнинг қий-чуви, паррандаларнинг чуғур-чуғури айни авжига чиққанида усти очиқ, орқасидаги суянчиқлари қийшайган мошин баайни урушдан чиқиб келаётгандек «пўр-пўрлаб» етиб келарди. Дарвозанинг ёнига келгач тутунқувуридан «пақ-қ!» товуш чиқариб ўтакамизни ёрар, сўнг жони узилган товуқдек «ғийқ» этиб уни ўчарди-қоларди. Ҳайдовчининг ёнидан бўйни ва оёқлари узунлигидан туяқуш сингари лўкиллаб одимлайдиган зоология домламиз тушиб, аллақачон мошинга тармаша бошлаган болаларни қайтариш учун беҳуда бақириб-чақирарди. Шунда хўроз ва товуқ кўтариб келганларнинг шўрига шўрва тўкиларди. Чунки, домла улар орасидан икки ё учтасини, ўзининг айтишича, хислатлисини танлаб оларди. Домламиз парранданинг хислатини қандай аниқлайди, буниси менга қоронғу, аммо биз мошинга чиққач ортимиздан кўзларида ёш, мўлтираб қолаётган тенгқурларимни кўриб ичим ачирди.\nМошин катта йўлга тушиб, ғизиллаганча шаҳар томон елганида бор қайғу-алам унут бўларди. Ўрнимиздан туриб атрофни томоша қилиб кетгимиз, йўл четида кўриниб қолган одамларга бақириб-чақиргимиз келар, лекин ҳайдовчидан чўчирдик. Эргаш тўпалон деб ном чиқарган бу одам хўп аломат ҳайдовчи эди-да! Бизни пахта теримига олиб кетаётганида мошин чамбарагини оёғи билан бошқариб, ўзи кабинадан орқа кузовга яқин белигача чиқиб, «ўтириб кет» дея туриб олганларга важоҳат қилар ва қайтиб жойига кириб оларди. Бу вақт ичида мошин йўналишини бир энлик ҳам ўзгартирмасди, десам ишонаверинг.\nШундай қилиб, бизни шаҳарнинг ичидаги энг кўркам боққа олиб боришарди, чамамда. Эҳ-ҳе, бундаги томошани... Боғнинг ўртасидаги мармар тарошлаб ётқизилган йўл кафтдек текис ва силлиқ, бордию игна тушиб кетса, қўшнимиз Шарофат момо кўзойнагини қидиргунча игнани топиб олади. Ана ўша йўлнинг икки четида тумонат ўқувчи йиғилган. Бошлари узра болалар ва қушларнинг дўстлиги ҳақида битилган алвон шиорлар ҳилпиллаб турибди. Синфимиздаги энг аълочи Баҳром ҳам бу шиорларни кечгача зўрға ўқиб тугатса керак. Кўргазмага қўйилган нарсалар ичида турли парранда-чурранданинг сувратию ичига сомон тиқилган тулупидан тортиб, жонлисигача бор. Қушларга ясалган инларнинг бежиримлигини кўриб ҳеч қурса бир олашақшақ бўлиб туғилмаганига одам ачиниб кетади. Ғала-ғовур, тўс-тўполон авжида. Ҳакамларнинг келишига ҳали вақт бор шекилли, домлалар ҳув четда хўроз уриштиришни томоша қилиш билан банд. Биз эса Анвар икковимиз Бўрибой бўяган мусича қумрига ўхшаганми йўқми, муҳокама қилардик.\n«Қулқунтойнинг худди ўзгинасия,»- дерди Анвар. «Ўзингсан қулқунтой. Қулқунтой бўлиши учун бунга яна бир қулоч тумшуқ керак,» дердим Анварнинг ўхшатишидан жиғибийрон бўлиб.\n«Бир қулоч тумшуқни ҳозироқ қаердан топамиз?» капалаги учди Бўрибойнинг. «Келинглар, яхшиси буни зарғалдоқ деб кўрсатамиз».\n«Ҳа ўл-а, агар бунинг кўкқарға полапонидан бошқасига ўхшаса, турган жойимда тил тортмай ўлай».\nИлкис тепамизга келиб бизни кузатиб турган қизни кўриб биз анграйиб қолдик. Бундай ажабтовур кийинган, ёқимтой қизни умримда биринчи маротаба кўриб туришим эди. Оппоқ кўйлак, оппоқ фартук, оппоқ пайпоқ кийган, ҳатто тим қора сочларига-да оппоқ лента тақилган, шу туришида у боғимиздаги печакгулларга қўниб ўйнайдиган оқ капалакдан сира фарқ қилмасди. У бир афт-ангоримизга, бир қушларга ажабланиб қарар, қўнғир кўзларида самимий учқун йилтираб, биздан бегонасирамаётгани сезилиб турарди. Қўққис шу пайтгача қўйнимда тинч ётган қарқуноқ типирчилаб қолди. Кўйлагим тугмасини ечиб, қушни чиқарганимда қиз «вуй-й, бунча чиройли!» дея қувонч билан чапак чалиб юборди. Сўнг...\n«Майлими бир ушлаб кўрсам, чўқимайдими?» деб сўради.\nУ қарқуноқни ҳадик билан қўлига олиб бошини силамоқчи бўлганида қуш учиб унинг елкасига қўниб олди. Ана энди қуш унинг оппоқ кўйлагига чакса қилса расво бўламан, деган хавотирда қарқуноқни ушламоқчи бўлиб қўл чўздим.\n«Йўқ, йўқ, тураверсин, вой мунча зўр-а?!» қиқирлаб куларди бу қиз.\nҚарқуноқ узун думини силкитиб «қих-х, қих-х» сайраб қўйганида қиз шўрликнинг кўзлари қувончдан пориллаб кетди. Унинг кумуш қўнғироқдек ёқимли овози, ширин жилмайиши менга дақиқа сайин қадрдон бўлиб бораётганди. Биз танишиб ҳам олдик. Унинг исмини сўраётганимда овозим қалтираб, юзим оловдек ёнганидан ерга қараб олдим ва кўзим яғири чиққан енгимга тушиб, дарров қўлларимни ортимга яширдим.\n«Бизнинг мактабда ҳам қушлар кўп, фақат ҳаммаси қафасда яшайди. Менга эса ёввойи, эркин учиб юрадиган қушлар ёқади, уларни росаям яхши кўраман, сен-чи?»\n«Мен ҳам!» дедим ҳаяжоним ҳамон тўхтамай. «Мен ҳам...мен ҳам» ортимдан қичқирди Анвар билан Бўрибой.\nМен қизни қойил қолдириш учун антиқа паррандалар борки, барини қишлоғимиз теракларига қўндира бошладим. Анвар билан Бўрибой унутганимларни эслатиб турди. Агар гапимизга биров ишонса, Африка табиати ҳам ҳеч гап эмас эканда, дейиши тайин эди. Бироқ Бўрибой туяқушлар ҳам бор, деб чатоқ қилди. Қиз ёлғон гапираётганимизни сезиб қолди чамамда, шашти тушди. Лекин қишлоғимизда ҳамма биладиган Баҳор лофчининг тўқигани – пахтага дори сепаётган самолётнинг қанотини бургут қандай қилиб тепиб синдирганини айтиб берганимда, унинг аввалги қувноқлиги қайтди. Табиийки, энди йиртқич қушлар ҳақида гапириб берарканман, ҳали амалга ошмаган орзумни ҳам қўшиб кетдим:\n«Менда қўлга ўргатилган куйка ҳам бор,» дедим киприк қоқмай ёлғон гапириб.\n«Ростданми, нима у куйка?» сўради қиз.\n«Қирғийдан кичикроқ, лекин унга ўхшаш пўпанг эмас, лочинга ўхшаш эпчил,» дедим.\nДафъатан, «келишяпти» деган ҳайқириқлар янграб қолди ва домлалар болаларни бир сафга тиза бошлади.\n«Вой, мен боришим керак, сен...сен...»\n«Янаги байрамга келасанми?»\n«Ўша қушни олиб келасанми? Сени албатта қидириб келаман,» у шундай дея қарқуноқни авайлаб ушлаб менга узатди. Қушни олаётиб бехос унинг пахтадек юмшоқ қўлига тегиб кетдим. Қиз дув қизарди, кейин ортига ўгирилмай, чопқиллаб кетди. Чамаси, мен маст эдим. Ўртоқларим қарқуноғимни учиб кетганини айтганида ўзимга келдим. Ҳа, ҳали қўлга тўла ўрганмаган қарқуноғим учиб кетибди.\nКапалак ҳам учиб кетди... Кўрикдан сўнг боғнинг шундай тўс-тўполони чиқиб кетдики, мен у қизни бошқа учратмадим.\nЯна янги байрамларни кутиб мактабга қатнай бошладик. Орада ғўза яганаси, чопиқ, пахта терими чиқиб, синфхоналардан безиган пайтимизда жонимизга ора кирарди. Шунга қарамай капалакмонанд шаҳарлик қиз сира кўз олдимдан кетмасди. Умри эгатларда пахтага ишлов бериш, сой бўйида мол боқиш, кўчаларда ёқавайрон муштлашиш билан ўтадиган бир бола фаришта янглиғ оппоқ либосга бурканган шаҳарлик қиз билан танишиб қолади-ю, буни унутиб бўлар эканми!?\nДеразадан қувалашиб учиб ўтаётган капалакларни кўриб қолсам ичимда бир нима энтикиб кетар, ҳеч кимга сездирмай кулиб қўярдим-да, юзимни партага босиб ширин хаёлларга берилардим. Шундай кезларда домла қўлидаги бўр билан тушириб қоларди. Мен иккига бўлиниб кетган бўрни домлага бераётганимда айбимга пушаймон бўлгандек кўзим ер чизар, лекин уриб қолса қочишга улгуриш учун қўлига қия қараш қилиб турардим. Ҳайтовур, домла «мулла» бўлиб турганимни кўриб индамай дарсини давом эттирарди. Аста жойимга бориб ўтирар эканман, дарсга қулоқ солиш қаёқда, хаёл қурғур яна олиб қочаверади. Бу кезлар фақат менда эмас, бутун синфимизда ғалати ўзгаришлар юз бераётганди.\nБир куни домлалардан бири байрам муносабати қизлар ўғил болаларга ёзган табрик қоғозини топиб олибди. Қизларни синфдан ташқарига чиқариб юборган гумбаздек домла чап қўлини иягига тираб, ўнг қўлининг кўрсаткич бармоғини қулоғига тиқиб, ҳузур билан ковлаштирди, сўнг гурсиллатиб столга мушт солди.\n«Ўғирлик тухумдан бошланади, ановинақа...» домла табрик қоғозини қўлига олиб, аллақаёққа маъноли ишора қилди. «Ўшанақа ишлар мановинақа хатлар ёзишдан бошланади. Эшит!!! Олим, нега бўйнингни чўзиб Низомни қулоғига пичирлайсан?» Домла табрик қоғозини йиртиб, деразадан ташқарига улоқтирди. Биз ерга қараб жим қолдик. Бироқ назаримда, ҳамма ер остидан бир-бирига қараб, «домла нимани ҳам тушунарди» дегандек бўларди.\nЯна бир куни синфдош қизлардан бири онасидан «шаҳло кўз қандай бўлади?» деб сўрабди. Қизининг қўққис саволидан ҳуши бошидан ҳуркак қушдек учган онаси қизини зимдан кузатиб юриб, китоби орасидан ичига қуритилган бинафша (биология дарси учун гербарий сифатида қилинган бўлса керак) солинган мактуб топиб олган. Ана ўша мактубда «шаҳло кўзларингга бир боқишга зор...» дейилган экан. Қизнинг онаси мактубни кўтариб, тўппа-тўғри директорнинг хонасига кириб келибди. Директор дарров мажлис чақириб, муаллимларни койий кетган. Жисмоний тарбия домласи бизнинг синф раҳбаримиз эди. У мажлисга ҳаммадан охирида кириб келган ва ёнидаги домладан нима воқеа юз берганини сўраб билгач, хуноб бўлиб «оббо, аҳмоқ фалончи, ҳалигача шаҳло кўз билан писта кўзнинг фарқига бормабдими-а» деб юборган-у, ёниб турган оловга мой сепган. Шикоят қилиб келган аёл «нега мени қизимни писта кўз дейсан» деб синф раҳбаримизнинг ёқасига ёпишган. Шундан сўнг кунора бўладиган ота-оналар ва синф мажлисларини кўрсангиз эди...бироқ баҳорги сув тошқинини тўсиб бўлар эканми!?\nМен эса тушларимда фақат оқ капалакларни кўрардим. Ҳа дегунча бўлмай, қиш ўтиб баҳор ҳам келди. Эртага қушлар байрами деган куни мен теримга сиғмай қувонардим. Мактаб устахонаси гавжум, ким қушларга ин ясаётган, ким деворий газета чиқараётган, ким қамишдан паррандаларнинг расмини солаётган. Бу кеча қушларга ҳам, болаларга ҳам уйқу ҳаром, туни билан томма-том чопади. Айниқса, Маҳкам бувага қийин. Унинг эски чордоғи ва томига ғўзапоя босилган оғилхонасида қушларнинг ини ғиж-ғиж. У бугун нарвонини оғилхона ичига яширади, узун ҳўл новдадан гаврон тайёрлаб остонасига қўяди, ўзи эса тонг отгунча қуш уйқуда ётади. Акрам беданавоз эртага саҳарда, балки бугун кечқуруноқ ўғлини сомонхонага қамаб қўяди. Чунки ўтган йилги байрамда унинг энг зўр сайроқи беданаси қаттиқ чўчиган экан, ҳалигача чурқ этмаган. Мен эса кечқурун ўртоқларим билан каптаржарга боришга тайёргарлик кўраман.\nКелишилган вақтда Анвар билан Бўрибой чақириб келди. Биргалишб Салимнинг уйига бордик. Салим нон кавшаб чиқар экан, ҳавонинг авзойига қараб олиб, овозига сирли тус берди:\n«Болалар, негадир оёғим тортмаяпти, боя чап қошим ҳам роса учувди. Келинглар, бормайлик.»\n«Ирим-сиримларга кампирлар ишонади. Сенлар бормасанг ўзим ҳам кетавераман,» дедим бошқалар ҳам айниб қолишидан чўчиб. Анварнинг ори тез келади, Салимга ўшқириб берди.\nКаптаржарга қишлоғимиздаги энг узун теракнинг ҳам бўйи етмайди. Бу ер ҳақиқий қушлар бозори. Ҳозир март ойи, қирғий, куйкалар тухум босадиган давр. Қирғий жарда яшамайди, лекин куйка дарахтми, жардаги ковакми, танлаб ўтирмай ин қураверади. Болалар жарнинг тепасига чиқишди, мен пастда қолдим. Қўлим билан ишора қилгач, улар гурсиллатиб ер тепа бошлади. Юзлаб коваклардан қушлар гуриллаб учиб чиқди, охирида куйка кўринди. У чиққан тешикни мен зўрға илғаб қололдим. Тепада болалар ҳам қийқирди:\n«Кўролдингми, қаердан чиқди?»\n«Чапроққа юр, яна, ҳа яна озгина юр,» мен пастдан туриб уларга мўлжал бердим, улар керакли жойга белги қўйиб пастга тушишди. Биз қоронғу тушишини кутиб, арқонларни бир-бирига улай бошладик. Қушларнинг чуғур-чуғури қулоқларни қоматга келтирди.\nТез орада кўршапалаклар учиб, биз тепага кўтарилдик. Болалар арқонни белларига боғлаб, оёқларини ерга тираб ўтириб олишди. Мен ё бисмилло, деб арқонга осилиб пастга тушавердим. Жарнинг лабидан беш қулоч тушганда куйканинг инига етдим. Ковакка қўл суққанимда ичкарида куйка потиллаб қолди. Ҳеч тутқич бермайди, жонивор. Қўлимни суғурсам, бармоқларимни тилиб, қонатиб ташлабди. Бошимдаги дўппини олиб, уни шу билан тутмоқчи бўлдим. Илкис қулоғимга «чирт» этган товуш эшитилди. Қўлимга чиппа ёпишган арқоннинг айрим жойлари мол пешобидан чириб улгурган экан. Чап қўлимдаги дўппини ирғитиб, арқоннинг юқорироқ, чиримаган жойидан ушламоқчи бўлдим-у, лекин улгурмадим, чинқирганча пастга қараб учдим. Кўзимни очганимда тупроққа беланган ҳолда ётар, оғзимда кесак таъми, аъзойи баданим, айниқса, ўнг оёғимнинг тўпиғи зирқиратиб оғрирди. Ҳай-ҳайлашиб етиб келган болалар атрофимда гирдикапалак, ранги пахтадек оқариб кетган Салим тинмасдан «айтмадимми, кўнглим сезганди» деб бидирларди. Оғриқдан кўра унинг шу гаплари менга кўпроқ алам қиларди. Лекин тилимнинг учида турган гапни Анвар айтиб юборди.\n«Ҳе, сени кўнглингга....»\nУларнинг ялиниб-ёлворишига қарамай, велосипедимни бир оёқлаб ўзим миниб кетдим. Уйга етиб келгунча ғарқ терга ботиб, иситмам кўтарилиб кетди.\nЎнг оёғим тўпиғидан чиққан экан. Эртасига қушлар байрамига бора олмадим. Келаси йили ҳам бормадим. Суяксурар кампир оёғимни қийшиқ солган экан, чўлоқланиб юрганимдан кўнглим ўксирди.\nБайрам куни каптаржарга бордим. Қуёш ботиб, замҳарир шаббода тургунича жарнинг лабида ўтириб, қушлар галасининг ҳавода чарх уришини томоша қилдим. Лекин капалак монанд қизнинг чеҳраси кўз олдимдан кетмасди. Уни «сени албатта қидириб келаман,» деб айтган гапи қулоғим остида жарангларди. Кейин, у қиз сени аллақачон унутиб юборган-ку, деб ўзимнинг устимдан кулар, юзимни кўм-кўк майсаларга босиб тўйиб-тўйиб йиғлагим келарди...\nБошим узра эса қушлар фиғон кўтарарди, гўё «сен қидириб бор» дегандек.\n1994 йили «Ватан» газетасида эълон қилинган.\n"http://www.kutubxona.com/wiki/index.php?title=Muhammad_Sharif._Qushlar_bayrami_(hikoya)_/_Kiril&oldid=13526" dan olindi


Душанбеда Имомали Раҳмонов Тожикистон президенти сифатида қасамёдга келтирилди.\n03 июл 2022, Тошкент вақти: 07:18\nРасмий маълумотларга кўра, 1992 йилдан бери мамлакатни бошқариб келаётган И.Раҳмонов 6 ноябрь кунги президент сайловида 80 фоиз овоз олган. Европада хавфсизлик ва ҳамкорлик ташкилоти жорий йилги сайлов 1999 йилда ўтказилган сайловга қараганда яхшироқ бўлганини билдирган. Шунга қарамай, халқаро кузатувчилар бу сайлов демократик сайлов андозаларига мос эмаслигини таъкидламоқда. Мухолифат вакилларига тазйиқлар кучайиши мумкинлиги борасида хавотирлар билдирилаётган бир пайтда инаугурация маросимида сўзга чиққан И.Раҳмонов Тожикистонда демократияни ривожлантириш ва иқтисодиётни яхшилаш учун зарурий чоралар кўришга ваъда берди.


Малоҳат ЭШОНҚУЛОВА: ЎЗ ВАТАНИНГДА ВАТАНГАДО БЎЛИШДАН ҲАМ ОРТИҚ СИТАМ БОРМИКИН?… – Ўзбекистон Инсон Ҳуқуқлари Жамияти\nМИРЗИЁЕВНИНГ ДАВЛАТ БОШҚАРУВИ ДАВРИДА КЕЧГАН ҚИЙНОҚЛАР ТУРКУМИДАН: “КЕЧИККАН ЖАЗО” ЁХУД АМАЛ УЧУН ҚУРБОНЛИК…\nЎзбекистонда қачон интернет тезлиги оширилади?\nМалоҳат ЭШОНҚУЛОВА: ЎЗ ВАТАНИНГДА ВАТАНГАДО БЎЛИШДАН ҲАМ ОРТИҚ СИТАМ БОРМИКИН?…\nасосий эркинликлар, Инсон Ҳуқуқлари, мурожаатлар, хатлар, ҳуқуқбон Add comments\nКеч соат 21.00 дан ўтганда эшик тақиллади.\nОчсам, 3 киши бўлиб маҳалладан чиқишибди. Қўлларида катта дафтар.\nПаспортингиз? Бу уйда кимлар билан яшайсиз? – сўроққа тутишди.\nҲатто вақтинчалик ҳам пропискангиз ҳам, ижара шартномангиз ҳам йўқ эканку? Уй эгасининг паспортини кўрсатинг? Хонадон соҳиби сизга ким бўлади?\nЧақирилмаган меҳмонлар менинг, қизимнинг, қуёвимнинг паспортларимизни олиб, журналга маълумотларни қайд қиларкан:\nБиласиз, биз маҳалладанмиз. Қонунга мувофиқ пропискасиз яшаш мумкин эмас. Доимий, бўлмаса, лоақал вақтинча пропискага қўйишингиз шартлигини эслатиб ўтамиз. Кейин ижара шартномаси ҳам тузишингиз керак бўлади. Акс ҳолда ноқонуний тарзда истиқомат қилаётганлигингиз учун сиз ҳам, уй эгаси ҳам жаримага тортилади. ИИБдан, паспорт столидан, милиция таянч пунктидан ҳар дақиқадан текширувчилар келиб қолишлари, жаримага тортишлари мумкин. Биз қонунни фуқароларга эслатиб юрибмиз. Мана, марҳамат қилиб мана бу ерга имзо қўйсангиз? – деди ўзини “подъездком” деб таништирган оғироёқ рус миллатига мансуб аёл. “Маҳаллаком”, “Домком… “Подъездком”…. Буларнинг барчасига дақиқасига неча маротаба нафас олаётганлигинг хусусида ахборот беришинг шарт. Акс ҳолда туғилганингга пушаймон қилдиришади…..\nБахтга қарши “маҳаллаком”га қўшни бўламан, “домком” ва “подъездком”дан баландда – тепа қаватда тураман. Хуллас, ҳар қадамим ўлчовда. Камига, “дом”нинг тагида эшикдан неча бор чиқиб, неча бор кирганингни, қадамингни қаричлаб, қайд қили-ииб, кўзга чиққан кескандек бўлиииб ўтирадиган сегаретфуруш ҳам бор… Қани буларнинг кўзини шамғалат ҳам қилиб кўрчи!… Бир имзо чеккунимга қадар кўнглимдан минг битта уй ўрмалади….\nТушундингиз-а, огоҳлантирилдингиз. Бундан кейин доимий, ёки вақтинчалик пропискага қўймасдан яшасангиз, қонунни бузганингиз учун сиз ҳам, уй эгаси ҳам жаримага тортилади, – давом этди “подъездком”.\nМенга қолса, аллақачонлар қилардим… Вақтинча рўйхатдан ўтиш учун паспорт столига бирамас, уч бордим ҳам…. Лекин…Ҳеч қаерда ишламайдиган фуқароларни вақтинча прописка қилиш ҳам таъқиқланган экан-да. Куёвимнинг номидаги уйда яшайман. Куёв яқин қариндош саналгани учун нотариусдагилар ижара шартномаси қилиш шарт эмас дейишди. Нима қилишга ҳам ҳайронман…, – дедим ташвишланиб.\nҚонун-қонун-да…. Бўйсунишимиз шарт…., – маъноли жилмайиб хайирлашишди….\nҲа, ҳукуматнинг қуйи идорасидан келиб огоҳлантиришдими, демак, “счётчик” кетди. Энди кўп кечиктирмасдан “Законни билиб туриб бузгансан” дея ҳиcоб талаб қилиб келишади, бу аниқ….\nОила рўзғорини тебратиш илинжида вилоятлардан ватани похтахтига иш излаб келганларга ниҳоятда қийин бўлди.\nЎз овулларидан иш топа олмасдан Тошкентда қандолатчилик, тикувчилик цехларида, ўқув марказларида, бир сўз билан айтганда, хусусийман деган корхоналар борки, барининг вилоятдан келган ишчи-хизматчилари вақтинчалик пропискаси тугагач, қишлоқларига қайтиб кетишга мажбур бўладиган бўлди. Негаки, “ Тошкент шаҳри ва Тошкент вилоятида доимий прописка қилиниши лозим бўлган шахслар – Ўзбекистон Республикаси фуқаролари тоифаларининг рўйхати тўғрисида”ги қонун ва Ички ишлар вазирининг “Ўзбекистон Республикаси фуқароларининг Тошкент шаҳри ва Тошкент вилоятида доимий прописка қилиш тартиби тўғрисидаги йўриқномани тасдиқлаш ҳақида”ги 2012 йилнинг 1 май кунги №71-сонли буйруғига асосан хусусий корхоналарда ишлаётган вилоятлик фуқароларнинг ҳатто вақтинчалик прописка қилиш ҳам таъқиқлаб қўйилган. Қонун ва қонун ости ҳужжатларига кўра фақат давлат ташкилотларида ишлайдиган фуқароларгина Тошкент шаҳри ва Тошкент вилоятига вақтинчалик прописка қилиш ҳуқуқига эга.\n“Ўрикзор”, “Отчопар”, “Бек-Барака”, “Абу Сахий” каби бозорларда арава сураётган йигитларнинг ҳам прописка деганлари бошларига битган бало бўлди. Негаки, аравакашларнинг “вақтинчалик прописка қилиш” ҳуқуқлари мамлакатнинг “пропискага” оид ҚОНУНи ва қонун ости ҳужжатлари – фармон, қарор ва бўйруқлари ортидан топталганлиги сабабли бечоралар бозор участка нозирлари билан ҳар кунлик топган насибаларини бўлишишга, “қистир-қистир” қилишга мажбур. Акс ҳолда кетларига тепиб юборишади…\nХўрликлар аламида: аравакаш ака-укалар ҳатто қўшиқ учун ашъор ҳам тўқиб юборишган:\nАрава ҳайдаш фахрми, орми?\nМардикор пулига Мент ака зорми?\nПропискага “разрешение” борми?\n“Временка” бўлмаса, Тошкентлар торми?\nПропискасиз нетаман энди?\nҚишлоғимга кетаман энди-и-и-и…\nҚишлоғимга қайтаман энди-и-и-и…\nдея қайғули қўшиқларини куйла-ааб юришибди.\nЎзбекистонимизнинг 12 та вилоят фуқаролари учун пойтахт Тошкент ҳорижий мамлакат, қўл етмас қитъа – “Биз орзу қилган Америка” бўлиб қолди!\nБундан кейин энди ростдан ҳам вилоятликларга Тошкентга кириш учун “золотая” виза керак бўлади.\nҚандай кунларга қолдик-а? Ўз киндик қонимиз тўкилган юртда ўгайдек яшасак!\nҚонунлар қўли билан ҳуқуқимиз, эркимиз, ихтиёримизни кишанлаб ташлашса-я!\nЎйлаб қоламан: ҳатто ҳорижий мамлакатларда нолегал яшаётган миллатдошларимиз ҳам бизнинг каби хўрланмаса, бизнинг каби ҳуқуқлари топталмаса керак?….\nЎз Ватанингда ватангадо бўлишдан аламлироқ ситам бормикин?\nБунингдек бедодликларнинг адоғичи, бўлармикин?\nБирор бир ёруғлик чиқмаслигини билсам-да, шу бугун “Тошкент шаҳри ва Тошкент вилоятида доимий прописка қилиниши лозим бўлган шахслар — Ўзбекистон Республикаси фуқаролари тоифаларининг Рўйхати тўғрисида”ги мамлакат Конституциясига мутлақо зид бўлган қонунни “ижод” қилган ва ҳаётга тадбиқ этган мамлакат раҳбарларига талабнома ёзиб жўнатдим:\nИ. А. КАРИМОВга\nНусхаси: Ўзбекистон Республикаси Олий Мажлис Сенатининг раиси\nЎзбекистон Республикаси ИИВ Ҳорижга чиқиш-кириш\nва фуқароликни расмийлаштириш бошқармаси бошлиғи\nТошкент шаҳар Ички ишлар бошқармаси\nХЧК ва ФРБ бошлиғи\nЭшонқулова Малоҳат Худжамовнадан\nДоимий прописка манзили: Тошкент вилояти, Зангиота\nтумани, Қатортол ҚФЙ, Қоракўса маҳалласи, Ҳабиб Нуъмон\nкўчаси, 7-проеъзд, 10-уй. Тел: +99893 5701747\nМен, Эшонқулова Малоҳат Худжамовна 1966 йилнинг 25 декабрида Самарқанд вилоятининг Оқдарё туманида туғилганман.\nИкки нафар қизим бор. Никоҳим бор, бироқ турмуш ўртоғим мен билан истиқомат қилмайди. Самарқанд туманида яшайди.\nМен 1989 йилда, ҳали талаба эканлигимда Тошкентга ишга келганман ва Тошкент вилоятининг Зангиота тумани, Қатортол ҚФЙ, Қоракўса маҳалласи, Ҳабиб Нуъмон кўчаси, 7- тор кўча, 10-уйга узоқ қариндошимизнинг уйига доимий пропискада турганман.\nЎзим 1990 йилдан то 2010 йилнинг 9 декабрь кунига қадар Ўзбекистон Миллий телерадиокомпаниясида муҳаррир сифатида фаолият олиб бордим.\nЎзМТРКда авж олган порахўрликка қарши курашиш ортидан ишдан ҳайдалганман ва шу-шу ишсизман.\nМен 1989 йилдан то шу кунга қадар гарчи Тошкент вилоятининг Зангиота туманида доимий пропискада турган бўлсам-да, у ерда эмас, мана, 27 йилдирки Тошкент шаҳрида, турли манзилларда, ижарада истиқомат қилиб келдим.\nШу йиллар давомида 2 нафар қизим Тошкент шаҳрида болалар боғчасига борди, ўрта мактабни ўқиб битирди, лицейда ҳам Тошкентда ўқишди.\nМен 27 йилдирки Тошкент шаҳридан хусусий мулк, уй сотиб олишга уринаман, Тошкент шаҳрига доимий пропискага ўтиш мақсадида Тошкент шаҳар хокимияти қошидаги комиссияга ҳам ҳужжатлар билан бирга ариза тақдим этиб, рад жавобини олганман.\nХуллас, прописка масаласида ҳеч қандай олди-бердига, порага аралашмаганлигим сабабли ҳалигача доимий пропискага ўтолмасдан, қийналиб келдим.\nАйни дамда тўнғич қизим Ҳакимова Зарнигор Авазовна 2015 йилнинг 10 ноябрь куни оилали бўлди. Турмуш ўртоғи Алимбеков Қодирбек Баҳодирбековичнинг фамилиясини олди.\nШу кунларда мен Алимбеков Қодирбекнинг номидаги уйда – Тошкент шаҳар, Учтепа тумани, Чилонзор, 23-мавзе, 16-уй, 39-хонадонда истиқомат қилмоқдаман.\nТошкент шаҳридан энди ўлсам ҳам доимий пропискага ўта олмаслигимни яхши биламан.\nБироқ, вақтинчалик прописка олиб, қизимнинг- куёвимнинг уйида истиқомат қилсам дегандим.\nВақтинчалик пропискадан ўтиш мақсадида Учтепа туман ХЧК ва ФРБ га бориб учрашдим.\nПаспорт столидаги масъул мутасаддилар оғзаки мурожаатимга “Сиз ҳеч жойда ишламас экансиз. Шу сабабли ҳатто вақтинча ҳам пропискада туриш ҳуқуқига эга эмассиз” дея жавоб беришди.\nЎзбекистон Репсубликаси Президентининг “ЎЗБЕКИСТОН РЕСПУБЛИКАСИДА ПАСПОРТ ТИЗИМИНИ ТАКОМИЛЛАШТИРИШГА ДОИР ҚЎШИМЧА ЧОРА-ТАДБИРЛАР ТЎҒРИСИДА”ги фармонининг 34-моддасида:\n“34. Ўзбекистон Республикасининг қуйидаги фуқаролари, шунингдек белгиланган тартибда берилган Ўзбекистон Республикаси ҳудудида яшаш гувоҳномасига эга бўлган хорижий фуқаролар ва фуқаролиги бўлмаган шахслар уй-жой майдонининг қанчалигидан қатъи назар доимий қайд эттириш ҳуқуқига эгадирлар:\n— эр-хотин — бир-бирининг уй-жой майдонига;…\n… — ота-оналар — фарзандларининг уй-жой майдонига;…” дея қатъий қилиб белгилаб қўйилган.\nБас шундай экан, мен Ўзбекистон Республикаси Президентининг “ЎЗБЕКИСТОН РЕСПУБЛИКАСИДА ПАСПОРТ ТИЗИМИНИ ТАКОМИЛЛАШТИРИШГА ДОИР ҚЎШИМЧА ЧОРА-ТАДБИРЛАР ТЎҒРИСИДА”ги фармонига асосан куёвим ва қизимнинг уйига лоақал вақтинчалик пропискадан ўтишга ва болаларим билан бирга истиқомат қилиш ҳуқуқига эгаман деб ҳисоблайман.\nБироқ, И. А. Каримовнинг фармонига қарамасдан, Учтепа туман Паспорт столи мутасаддилари менга лоақал вақтинчалик пропискага рухсат беришмаётир.\nМен бир умр Тошкент шаҳрида яшадим. Самарқандда манзил-маконим, бошпанам йўқ. Тошкент вилоятининг Зангиота туманида узоқ қариндошимнинг уйида доимий пропискада тураман. Мен доимий пропискада турган манзил Тошкент шаҳридаги ҳозир истиқомат қилаётган куёвимнинг номидаги хонадондан нари борса 12-15 км масофа узоқликда. Бор-йўғи 15 км. холос.\nДемак, менга Тошкент шаҳридан 15 км. олисда истиқомат қилиш мумкину, Тошкент шаҳрининг ўзида мумкин эмас. Савол туғилади: менга куёвимнинг номидаги уйга вақтинчалик пропискага рухсат берилса, мен Тошкент шаҳар аҳлининг осойишталигига қандай таҳдид солишим мумкин?\nТошкент шаҳридан бор-йўғи 15 км. олисда бўлган Тошкент вилоятидаги доимий прописка жойимда истиқомат қилсам, мабодо Тошкент шаҳрига хавфу хатар солишдек бад истагим бўлса, мен тўрт қадам нарида туриб Тошкент шаҳрига зиён етказа олмайманми, 15 км. келолмайманми, шаҳарга етаолмайманми?\nБуниннгдек “Тошкент шаҳри ва Тошкент вилоятига доимий ва вақтинчалик прописка қилиш тартиби”-ю, “Тоифалари” тўғрисидаги қонунлару меъёрий ҳужжатларда мутлақо мантиқ йўқ. Бунингдек мужмал қонун фуқароларнинг ҳукуматга бўлган хурмат ва ишончига соя солмоқда холос.\nАслида, мен учун Самарқанддами, Тошкент вилоятидами, қаерда яшашнинг бугунги кунда аҳамияти йўқ. Гап менинг қаерда истиқомат қилишни исташимда эмас, қаерда беминнат бошпанам, жигарбандларимнинг борлигида.\nБугунги кунда менинг қизим шу ерда, Тошкентда, беминнат бошпанам ҳам пойтахтда.\nСамарқандда кимларнингдир хонадонида сиғинди бўлиб, ёинки ижарада умргузорлик қилолмайман-ку. Ишсиз бўлсам, ижара ҳақи фалон сўм бўлса?…. 50 ёшимда мен нима қилишим, қаерга, кимнинг уйига бош уриб боришим керак?\nИлтимосим, мени И.А. Каримовнинг фармонига мувофиқ Тошкент шаҳридаги куёвимнингт номидаги уйга лоақал вақтинчалик прописка қилишга рухсат этишларингизни сўрайман.\nЭшонқулова Малоҳат 10 май, 2016 йил.\nPosted by admin at 17:44\tTagged with: Малоҳат Эшонқулова\nМалоҳат ЭШОНҚУЛОВА: Ҳукумат мени нафақат халқдан, балки туғишганларимдан ҳам изоляция қилишга ҳамон зўр бермоқда ЕЛЕНА УРЛАЕВАНИНГ ҲАЁТИ ХАВФ ОСТИДА


Бош саҳифа / Спорт / Футбол бўйича мамлакат чемпионатининг еттинчи тури...\nФутбол бўйича мамлакат чемпионатининг еттинчи туридан сўнг “Насаф” пешқадамлик қилмоқда\nҚаршининг “Насаф” жамоаси Тошкентнинг “Локомотив” клубини қабул қилди ва кичик ҳисобда ғалаба қозонди - 1:0. Ушбу ғалабадан сўнг “Насаф” 21 имкониятдан 18 очко тўплади ва турнир жадвалидаги пешқадамлигини мустаҳкамлади.\nТошкентнинг “Бунёдкор” клуби “Нефтчи” клубига ўз майдонида мағлуб бўлди. Бу ғалабадан сўнг фарғоналиклар иккинчи ўринга жойлашиб олишди. “Олмалиқ” ўз майдонида “Қизилқум”ни 2:0 ҳисобида таслим қилди ва “Локоматив”ни учинчи ўриндан силжитиб юборди.\nТурнинг яна бир учрашувида “Пахтакор” ўз майдонида “Навбаҳор”ни қабул қилди ва кичик ҳисобда ғалаба қозонди. Айни пайтда клуб 13 очко билан бешинчи ўринни эгаллаб турибди.\nЕттинчи турнинг қолган учрашувларида “Сўғдиёна” “Машъал”ни 2:1, “Қўқон-1912” “Бухоро”ни 2:1, “Динамо” “Металлург”ни 1:0 ҳисобларида мағлуб этди. “Андижон” ва “Шўртан” ўртасидаги бахсда эса ҳисоб очилмади.


09:38 / 15.03.2018 | Tohir Vosiqov | 4702\nАссалому алайкум! Ҳурматли устозлар, баъзи инсонлар вафот этиш вақтида руҳим ҳар доим сeн билан бўлади ёки шунга ўхшаш гап айтишади. Бу гап қанчалик тўғри? Умуман, вафот этган инсонларнинг руҳи ҳар доим яқин инсонлари билан бўладими? Уларни ҳар доим кузатиб турадими?\nВа алайкум ассалом! Руҳнинг асл ҳақиқатини нима эканлигини Аллоҳдан бошқа ҳеч ким билмайди. Бу борада Қуръони каримда бундай марҳамат қилинади: «Ва сендан руҳ ҳақида сўрарлар. Сен: «Руҳ Роббимнинг ишидир. Сизга жуда оз илм берилгандир», – деб айт» (Исро, 85).(«Тафсири Ҳилол» китобидан). Руҳларнинг бир танадан бошқа танага кўчишига келсак, бу назария илм-фан тилида «реинкарнация» дейилади. Араб тилида «таносуҳ, тажассум» деб аталиб, бу атама ўлимдан сўнг руҳнинг бир танадан чиқиб, бошқа бир жасадга кўчиши ҳақидаги асоссиз назарияга нисбатан ишлатилади. Ўтмишда ғайбий ҳодисаларга ақли етмаган жоҳил кимсалар, ақидаси бузуқ қавмлар (масалан, баъзи равофизлар, буддага сиғинувчи ҳиндлар, ҳатто христиан динига мансуб бўлган баъзи бир кишилар) ана шундай тушунчада бўлишган. Улар қиёматда қайта тирилишни, ҳар бир руҳ ўз жасадига қайтиб, жаннатга ёки дўзахга киришини инкор қиладилар ва руҳлар танани тарк қилганидан кейин, бошқа янги туғилувчи чақалоқ танасига киради – дейишади. Баъзида ўз хулқи ва шаклига муносиб бўлган ҳайвон, ҳашорат ва қушларнинг танасига киради ва амалларига қараб неъматланади ёки азобланади – дейишади. Сўнг яна ўша амали ва ахлоқига муносиб бошқа таналарга киради – дейишади. Мана шу уларнинг наздида кишининг амалига яраша неъматланиш ёки азобланишдан иборатдир. Агар гуноҳ қилса, у ўлгач, руҳи ит ёки тўнғиз, ёки кофир жасадига ўтади ва азобланади. Оқибатда барча руҳлар қилган гуноҳидан покланиб, Парвардигорга қайтади. Бундай тоифадаги кишилар наздида, руҳлар танадан ажрагач, уларнинг қарор топган жойлари ўзларига муносиб ҳайвонлардан иборатдир. Баъзилари шундай яшаш доимий давом этади – деса, баъзилари инсон етти бор бу дунёга қайта келади – дейишади. Баъзилар эса : Руҳ танани тарк этгач буткул йўқ бўлиб кетади, қилган амалига яраша бўлган неъмат ёки азобланиш жасадга бўлади – дейишади. Бундай гаплар ботил ва бундай эътиқод Одам алайҳиссаломдан Муҳаммад алайҳиссаломгача ўтган барча анбиёлар иттифоқ қилган эътиқодга зид бўлиб, Аллоҳ ва қиёмат кунига кофир бўлиш ҳисобланади.(Аллоҳ сақласин). Минг афсуски, ҳозир динимиз таълимотларидан бехабар айрим кишилар ана шундай таги йўқ гапларга ишониб юришибди. Баъзи матбуот нашрлари руҳларнинг инсонга ёки жонзотларга кўчиши ҳақидаги шов-шувли хабарларни чоп этиб, уларни чалғитишга сабабчи бўлишмоқда. Аҳли сунна вал жамоа эътиқодига кўра, ҳар бир жасаднинг алоҳида руҳи бор. Улар у ерда биринчи ўлимдан ташқари ўлимни тотмаслар. (У Зот) уларни дўзах азобидан сақлар. (Духон. 56). («Тафсири Ҳилол» китобидан). Ҳар бир жасад ўз руҳи билан қиёматда қайта тирилади ва ҳисобга тортилади. Сўнг уларга бериладиган азоб ёки неъмат ҳам жасадига, ҳам руҳига бўлади. Шу ўринда “инсон вафот топгач уларнинг руҳлари қаерда бўлади?” деган саволга уламолар турлича фикрлар айтганлар. Инсон вафот топиши билан қабр ҳаёти бошланади. У ҳаётда руҳларнинг турар жойлари бир-биридан фарқ қилади. 1-Набий ва расул саловатуллоҳи алайҳим ва саламуҳулар. Уларнинг руҳлари “Малаул аъло”да “Иллиййин”да бўлади. Уларнинг манзиллари ҳам Расулуллоҳ соллаллоҳу алайҳи васаллам меърожда кўрган мақомларда. 2-Шаҳидларнинг руҳлари жаннатдаги қушларнинг жиғилдонига жойлаштириб қўйилади. Улар жаннатнинг хоҳлаган жойларига саёҳат қиладилар. Қиёмат қоим бўлгач ўз таналарига қайтарилиб, таналари ила жаннатга кирадилар. Бу мақом ҳам шаҳидларнинг ҳаммаларига тегишли эмас. Муҳаммад ибн Абдуллоҳ ибн Жаҳшдан қилинган ривоятда: Киши шаҳид бўлсада, қарзи туфайли руҳини жаннатга киришидан тўхтатиб турилади. Қачон қарзини тўласа, кейин кириши айтилади. Улардан баъзилари жаннат дарвозасининг олдида тўхтатиб қолинган бўлади ва баъзиси эса қилган гуноҳи кабиралари туфайли қабрининг ўзида тутиб қолинган бўлади. Яна баъзилари имом Аҳмад ривоят қилган ҳадисга биноан турар жойи жаннат дарвозаси олдидаги яшил қуббада бўлади. Уларга эртаю кеч жаннатдан ризқлари етказиб турилади. Яна баъзи руҳлар юқорига кўтарила олмай ернинг ўзида қолади. Улар дунёда Роббисининг маърифатини ҳосил қилмаган, муҳаббатини қозонмаган, зикр ва ибодатида бўлмаган кишиларнинг руҳларидир. Баъзиларининг руҳлари Расулуллоҳ соллаллоҳу алайҳи васаллам меърож кечасида кўрганларидеқ, зинокорлар ташлаб қўйиладиган тандур каби ости кенг жойда бўлади. Баъзилариники эса ўша кечада кўрилган жойларда бўлади. Кофирларнинг руҳлари эса “Сижжийн”да бўлади – дейишган. Бундан келиб чиқадики, барча бахтли ёки бахтсиз кишиларнинг руҳлари бир жойда бўлмайди. Бу Расулуллоҳ соллаллоҳу алайҳи васалламдан ворид бўлган саҳиҳ ҳадисларни текшириб чиқиш орқали келинган натижадир. Ўлган инсоннинг руҳи маълум муддатгача яқинларининг ёнига келиб туриши ҳақида саҳиҳ ҳадислар йўқ. Лекин ҳадисларда: Бирор киши вафот топса амалига яраша юқоридаги руҳлардан қайсидир бирига қўшилиб, оиласи ва аҳли аёлининг ҳақида сўраши, яхши ишларига хурсанд бўлиб, ёмон ишларига ранжиши айтилган. Валлоҳу аълам!


ТИВ хориждаги фуқаролар мурожаати учун қулайлик яратмоқда\n13:48 16 Июл 2018\n18:02 25.06.2017 (Янгиланган 18:03 25.06.2017) Ҳавола олиш\nE-Navbat - электрон навбат хизмати фуқаролар керакли мутахассис қабулига олдиндан ёзилишлари мумкин бўлади.\nТОШКЕНТ, 25 июн — Sputnik. Ташқи ишлар вазирлиги хорижда яшаётган фуқаролари Ўзбекистоннинг дипломатик миссияларига мурожаат қилишлари учун қўшимча қулайликлар яратмоқда, дейилган вазирлик сайтида.\nХусусан, дипломатик ваколатхоналарнинг интернет саҳифаларида E-Navbat — электрон навбат хизмати йўлга қўйилади. E-Navbat орқали фуқаролар керакли мутахассис қабулига олдиндан ёзилишлари мумкин бўлади. Тизим дастлаб Қозоғистондаги элчихонада синовдан ўтказилади.\nШунингдек, вазирликнинг consul.mfa.uz сайтида онлайн маслаҳт бериш тизими ҳам хизмат кўрсатаётгани айтиб ўтилган. Ушбу тизим орқали январ ойидан бери 250 кишига хизмат кўрсатилгани хабар берилган.\nЭслатиб ўтамиз, Ўзбекистон ТИВи саҳифасида бир неча йилдан бери хориж фуқаролари Ўзбекистонга виза олиши учун E-visa электрон анкета тўлдириш тизими ишлаб келмоқда. Бугунги кунда ушбу тизим ўзбек, рус, инглиз, француз ва испан тилларида хизмат кўрсатиб келмоқда.


Ўзбекистон: пандемия даврида аҳоли даромадлари ўзгарган 1-қисм\n03 Fevral 10:43 / Published in Иқтисодиёт\nТошкент ва бошқа бир қатор вилоятларда Ўзбекистон аҳолиси даромадларининг пасайиши 20 йилдан ортиқ вақт ичида биринчи бўлиб содир бўлди.\nПандемия даврида Ўзбекистонда жон бошига тўғри келадиган жами даромадларнинг реал ўсиши сезиларли даражада пасайиб кетди — 2019 йилдаги 5% дан 2020 йилда 0,7% гача, 11,7 миллион сўмни ташкил этди. Шу билан бирга, Тошкент ва айрим вилоятларда камида 20 йил ичида биринчи марта пасайиш кузатилди.\n2020 йилда Ўзбекистон аҳолисининг умумий даромадлари 401,5 триллион сўмга этди. Унинг номинал ўсиш суръати 15,9% ни ташкил этди, дейилади Давлат статистика қўмитасининг ҳисоботида.\nАҳолининг умумий даромади — бу корхоналар ва ташкилотларда ишлаш учун, шахсий ёрдамчи хўжаликлардан ва якка тартибдаги ишлардан, шунингдек нақд тўловлар ва имтиёзлардан, шунингдек, пул маблағлари ва натурал шаклида аҳоли томонидан олинган даромадларнинг умумий миқдори. Ялпи даромад солиққа тортиш учун асосдир.\nУй хўжаликлари даромадларининг реал ўсиш суръатларини ҳисоблашда нарх омилларининг таъсирини истисно қилиш учун инфляция кўрсаткичининг муҳим турларидан бири бўлган истеъмол нархлари индекси (ИНИ) ишлатилади. Истеъмол нархларининг ўзгариши туфайли аҳолининг умумий даромади, 2019 йилнинг шу даврига нисбатан реал равишда 2,6% га ўсди (ўтган йилнинг уч чораги натижаларига кўра, 0,3% га пасайиш қайд этилди), шуни Давлат статистика қўмитаси таъкидлайди.\nФарғона заводи Евро-4 ва Евро-5 русумидаги дизел ёқилғисини ишлаб чиқаради


Mi MIX 2S — "Малика"даги энг арзон кучли флагман! - Terabayt.Uz\nБир вақтлар 0,3 мегапикселли сурат оладиган илк камералар смартфонларга жорий қилинганида улар мисоли мўъжизанинг ўзи бўлган. Кун келиб смартфонларда видео қўнғироқни амалга ошириш кимнинг хаёлига келибди дейсиз! Ҳатто ўзи яқинда ташкил топган Xiaomi ҳам қисқа фурсат ичида етакчи камерафонларни яратиш ҳадисини олишини ўзи билмаган бўлса керак.\nШу кунга қадар ҳатто процессори кучли бўлган, жиҳатларига кўра нархи ўзини оқлайдиган флагманлар ҳам сурат олишда моҳир бўлмаганлар. Кучли камера, кучли процессор ва кучли техник жиҳатларга эга смартфонни ярим нархига харид қилиш -- мисоли тушдай гап бўлган. Бироқ, тўсатдан бозорга Xiaomi Mi MIX 2S кириб келди ҳамда муҳит тубдан ўзгарди.\nБу моделнинг асоси бўлмиш Xiaomi Mi MIX 2 флагмани тақдимотига ҳам ҳали йил бўлгани йўқ эди. Samsung, LG, Huawei каби йирик ишлаб чиқарувчиларининг кучли смартфонлари билан беллаша оладиган ҳамда ярим нархига бозорга чиқарилган флагман ҳар жиҳатдан фойдаланувчи учун маъқул келди.\nКучли процессор, 6/64 гигабайтдан кам бўлмаган хотира, сифатли ва деярли ромдан холи дисплей, умумий жиҳатлар керагидан ортиқ эди. Бироқ камера масаласида Xiaomi Mi MIX 2 рақибларидан бир оз орқада бўлгани панд бераётган эди.\nУнинг бош камераси оптик барқарорлаштириш функциясига эга бўлган бўлса ҳам, сурат кўнгилдагидек эмас эди. Xiaomi Mi MIX 2 ўрта ҳол смартфон каби чидаса бўладиган сурат олади. Бу ўринда Xiaomi компаниясини ҳам тушуниш мумкин, ахир гаджет рақибларининг ярим баҳосига сотувга чиқарилган.\nКомпания бошқа жиҳатлардан фойдаланувчиларни ҳайратга солишни яхши кўради: овози тиниқ, "сунъий онг"га асосланган функциялар. Компания Mi MIX 2S орқали бу камчилигини ҳам бартараф қилди.\nСмартфон ромдан холи бўлган экрани, қўш сенсорли бош камераси, "аждоди"га қараганда енгил ва ихчамлиги билан диққатга сазовор. Шу билан бирга, Mi Mix 2S Xiaomi'нинг симсиз қувват оладиган илк смартфони бўлди. Қуйида унинг ўзига хосликлари билан яқиндан танишамиз.\n"Меросхўр"нинг афти-ангори аввалгисидан тубдан фарқ қилмайди. Унинг истараси Mi МИКС бошлаб берган услубда ишлаб чиқарилган. Аслида сўнгги йиллардаги мобил телефонларнинг барчаси Mi MIX моделидан нусха кўчирган. Бугун ромсиз экран янгилик эмас. Xiaomi эса арзон смартфонларига ҳам шундай дизайнни раво кўрмоқда. Корпус эса мисоли сэндвич: олд ва орқа шиша панелларни пўлат банд бириктириб туради. Том қисми эса керамикадан ишланган.\nСмартфон ташқи кўринишининг ҳашами бугунги кучли ва унга рақиб бўлган девайслардан қолишмайди. Агар сиз Mi MIX ҳамда Mi MIX 2 моделларини яхши билсангиз, Mi Mix 2S моделини ҳам яхши танийсиз. Бироқ ўзгаришлар йўқ эмас.\nОлдинги модел билан солиштирганда, Xiaomi Mi Mix 2S флагмани олд панелининг қуйи ҳошияси бир оз қисқарган. Олд панел қуйисида, ўнг бурчакда эса селфи камера жойлашган.\nСмартфон орқа панели шиша хомашёсидан, ён ромлар эса 7000 сериясига мансуб тоза алюминий металлидан тайёрланган. Шу билан бирга, смартфоннинг корпуси керамикадан тайёрланган махсус талқини ҳам ишлаб чиқарилади.\nОддий талқин қора рангли, керамика талқини эса оқ рангли корпусда ишлаб чиқарилади.\nДизайндаги яна бир фарқ бош камеранинг ўрни ва кўриниши. Аввалги моделда бош камера бир дона бўлгани ва марказга жойлаштирилган бўлса, янги моделда бу бир оз бошқача.\nXiaomi Mi MIX 2S камераси iPhone X флагманига ҳавас қилган: унинг сенсори қўш ҳамда тиккасига орқа панелнинг чап томонига жойлаштирилган. Эҳтимол, тақлид энсамизни қотирар, бироқ бундай ёндашув Mi MIX 2S моделига жуда ярашган.\nСмартфон қўлда қулай жойлашади. Ён томон ромлар қалингина бўлгани боис, уни кафтда мустаҳкам ушлаш ҳам осон. Бошқа томондан эса металл банд ясси бўлагни учун қўлга ботмайди.\nАгар смартфон дисплейи столга қараган ҳолда ётган бўлса, уни олиш қийин — юпқа ва силлиқ ром бунга йўл қўймайди. Бироқ Mi MIX 2 шундай ҳолатда ётганида уни осонлик билан олиш мумкин.\nБармоқ изи сканери ҳам орқа панелга жойлаштирилган. Корпуснинг қулай ерида, айни бармоққа мос марказда. Смартфонни илк маротаба қўлга олганда орқа панел қанчалар ялтираб кўринса, бир муддат ўтиб унда қолган излар боис, уни таний олмай қоласиз.\nЭкран ёнлари қора ҳошиядан холи бўлган. Олд панелнинг қуйисида эса очиқ жой мавжуд. Бу ерга сенсор тугмаларни жойлаштирганда зўр бўлар эди, афсуски улар бу ерда йўқ. Шундай бўлса ҳам, аввалги моделлар каби, олд панелнинг бир бурчагида олд камера учун жой ажратилган. Бундай ечимнинг ҳам яхши ва ёмон томонлари бор. Бу тўғрида қуйироқда тўхталаман.\nҚуйи ром остида яна бир светодиодли чироқ бор. Бу чироқ фойдаланувчи бирор нимани ўтказиб юборса, огоҳалнтиради. Экран қуйисида эса суҳбат динамиги учун зўр-базўр жой топилган.\nҚаршимизда ҳашамдор ҳамда чироқли смартфон турибди. Унга назар ташлар экансиз, мини-жек, яъни аудио қулоқчинлар учун анъанавий туйнукнинг йўқлигини сезасиз.\nШу билан бирга, сим-карта учун бўлмачани тортар экансиз, Mi MIX 2 қўшимча хотира картасини ҳам қўллаб-қувватламаслигини биласиз. Қадоқда эса USB-C порти учун переходник бор. Унинг ёрдамида қулоқчинни гаджетга улаш мумкин. Шу билан бирга, 64 гигабайтли доимий хотира ҳам фойдаланувчи учун етади.\nУмуман олганда, Xiaomi Mi MIX 2S флагманининг ташқи кўриниши масаласида девайс фойдаланувчини хафа қилмайди.\nТўғри, керамик панелга эга талқинни зарблардан ҳимоя қилиш қийин. Фойдаланувчининг бахтига қадоқда смартфонга қўшиб жилд ҳам беришади. У смартфонни асосан тирналишлардан ҳимоя қилади. Бу ғилоф девайсни бармоқ изларидан ҳимоя қилади.\nДисплей ҳамда овоз имкониятлари\nАниқ ва лўнда қилиб айтадиган бўлсак, Mi MIX 2S ҳам "аждоди" каби 5,99 дюймли дисплей билан таъминланган. Унинг томонлар нисбати 18:9 ўлчамли.\nЭкраннинг пикселлар сиғими 2160x1080 та белгига тенг. Яъни, Full HD сиғимдан бир оз кўп. Нега экран 2560х1440 ёки 4К сиғимли эмас? Албатта, ишлаб чиқарувчи учун бундай экранни қўйиш ҳам муаммо эмас, бироқ у ҳолда Mi MIX 2S аккумулятори бир қувват билан жуда кам вақт фаолият кўрсатар эди. Худди Samsung Galaxy S9 каби.\nXiaomi Mi MIX 2S экрани ёрқин ва кўринишиданоқ ёш ва қарини мафтун қилади. Айниқса экран ёнлари ва тепа қисми ҳошияга эга бўлмагани диққатни тортади.\nЁрқинлик заҳираси яна 100 кд/м2 миқдорга кўпроқ бўлганида, янада яхши бўлар эди. Шу ҳолатида ҳам ёмон натижа кўрсатмайди. Контраст, яъни ранглар ўртасидаги фарқ жуда юқори, шунингдек гамма миқдори ҳам идеал -- sRGB ранг-тус фазосидаги қамров миқдори 100фоиз.\nЭкраннинг ранг-тус узатиш аниқлиги ҳамда рангли ҳарорат миқдори ҳам мақтовга лойиқ.\nXiaomi Mi MIX 2S дисплейининг имтиҳон натижалари:\nЁруғликнинг максимал даражаси (500 кд/м2 бўлса яхши эди):\nКонтраст (қанча кўп = шунча яхши):\nРангли қамров (sRGB) (90-100% — идеал, кўп бўлса = ёмон):\nDeltaE (кам бўлса = яхши):\nГамма (идеал — 2,2):\nРанг ҳарорати (идеал = 6500K):\nСмартфон битта динамикка эга бўлган. У ҳам одатга кўра корпус қуйисидан ўрин эгаллаган. Унинг овоз узатиши яхши. Меломанлар унга ўрта ва қуйи частоталарнинг етишмаслигини дарров пайқайдилар. Бу муаммо Huawei P20 флагманида ҳам кузатилади. Умуман олганда эса, экран ҳам, овоз узатиш тизими ҳам сизни ранжитмайди.\nMi Mix 2 бир сенсорли бўлгани сабабли баъзида Xiaomi Mi A1 моделидан ҳам ёмонроқ сурат олар эди. Янги модел эса қўш модулли ва унга икки карралик оптик яқинлаштириш функцияси жорий қилинган.\nXiaomi Mi Mix 2S - Xiaomi компаниясининг айни кундаги энг кучли флагманларидан биридир. Унинг камера технологияси чиндан ҳам самарали ва илғор.\nDxOMark экспертларининг фикрларига кўра, смартфон фотосурат олишда 101 балл тўплаган. Видео тасвир олишда эса бир оз паст - 88 балл. Ўртача тўплаган баҳоси 97 балл. Яъни, у сураткашликда iPhone X ҳамда Huawei Mate 10 Pro каби кучли флагманларга тенг рақиб.\nXiaomi Mi Mix 2S модели бош камерасида 2 та сенсор мавжуд:\n12 мегапикселли Sony IMX363 модули оптик барқарорлаштириш функциясига эга бўлган;\nЯна бир 12 мегапикселли камера модули учун танланган Samsung S5K3M3 сенсори телеобъектив вазифасини бажаради ва унга 2 карралик яқинлаштириш функцияси жорий қилинган.\nXiaomi Mi Mix 2S флагманининг бош камерасидаги "шовқинни" йўқотиш ҳамда автофокусни аниқ белгилаш алгоритмлари DxOMark мутахассисларини ҳайратда қолдирган.\nXiaomi Mi Mix 2S камерасини фойдаланувчилар шу кунларда турли шароитларда синаб кўришга киришиб кетганлар. Унда олинган суратлар сифати, ранглари ҳамда деталлари билан таҳсинга сазовор. Mi Mix 2 билан солиштирганда, камера технологияси анча илғорлашган.\nҚуйидаги суратлар Mi Mix 2S камерасидаги қўш сенсорда олинган.\nТўғрисини айтганда, натижалар биз кутганимиздан ҳам яхши. Айниқса, ёруғлик паст шароитда олинган суратларда деталларнинг яхши акс этиши диққатга сазовор.\nDxOMark мутахассисларининг гувоҳлик беришича, Mi Mix 2S бош камерасининг рангларни ифодалай олиш ҳамда автофокуслаш бўйича имкониятлари Galaxy S9+ моделидан ҳам юқори экан.\nЁруғлик паст шароитда сурат олишга келганда аксарият кучли флагманларнинг камераси ҳам ҳаяжонланиб қолади. Бироқ Mi Mix 2S паст ёруғликда ҳам ўзига бўлган ишончни сақлаб қола олди. Суратдаги рангнинг тўйингани, шовқиннинг камайгани яққол сезилади.\nXiaomi Mi Mix 2S девайсининг олд камера ҳам илғор ва унда "сунъий ақл" технологияси татбиқ этилган бўлиб, унинг ёрдамида смартфонни юз-қиёфа орқали блокировкадан чиқариш мумкин.\nОлд камера фойдаланувчини унчалик ҳам хурсанд қилмайди. Хусусан у олган суратлар диапазони заиф ва ёруғлик камайиши билан шошиб қолади.\nВидео тасвирга олишда эса флагман таассуротли. Смартфон секундига 30 та кадрли 4К сиғимли тасвир олади. Унда Full HD сиғимли видеолар ҳам олиш мумкин. Оптик барқарорлаштириш орқали тасвир янада ёрқин. Тасвирдаги овоз устида эса бир оз ишланса яхши бўлар эди.\nПроцессор ҳамда аккумулятор имкониятлари\nMi MIX оиласининг анъанавий ўзига хослиги сифатида кучли чипга эга бўлишини айтиш мумкин. Mi MIX 2S ҳам бундан мустасно эмас.\nСмартфон энг янги ва илғор чип бўлмиш Qualcomm Snapdragon 845 бошқарувида ишлайди. Бу процессорни Sony Xperia XZ2, OnePlus 6 ҳамда LG G7 ThinQ ёки бошқа Андроид флагманларда учратиш мумкин. Samsung Galaxy S9 моделининг баъзи талқини эга бўлган Exynos 9810 чипи ундан бир оз тезкор.\nАгар кейинги 2-3 йил давомида аҳамиятини йўқотмайдиган чип керак бўлса, Snapdragon 845 айни муддао. Шу чип эвазига Mi MIX 2S осонлик билан ўзидан икки баробар қиммат Huawei P20 флагманларини бенчмаркларда ортда қолдиради. У Samsung Galaxy S9 платформасидан эса бир оз тезкор.\nМисол учун, AnTuTu бенчмаркида Mi MIX 2S 273 минг балл тўплаган. Жаҳон миқёсида танилган AnTuTu бенчмарки натижаларига кўра, Exynos 9810 чипига эга Samsung Galaxy S9 модели 241470 балл тўплаган.\nКучли процессордан ташқари, Mi MIX 2S учун 6 ёки 8 гигабайтли тезкор хотира ўрнатилган. Унинг 64 ҳамда 128 ГБ доимий хотирага эга талқинлари сотувга чиқарилган. microSD эса Xiaomi Mi MIX 2S моделида кўзда тутилмаган.\nЯнги смартфон Android 8.0 Oreo тизими бошқарувида фаолият кўрсатади, бунинг учун эса тизимнинг MIUI 9.5 талқини ишлаб чиқилган.\nXiaomi Mi Mix 2S флагманининг аккумулятори 3400 мА соат ҳажмидаги электр қувватни жам қилади. Бу аккумуляторни Quick Charge 3.0 технологияси ёрдамида тезкор қувватлаш мумкин. Шу билан бирга, бу батарея Qi стандарти бўйича симсиз ҳам қувват олади. Бунинг учун алоҳида қувватлаш станцияси харид қилиш керак.\nMi MIX 2S флагманини фаол фойдаланганда, тўлиқ қувват унга 11-12 соат дош беради. Агар тежамкорлик қилинса, тўлиқ қувват 1,5-2 кунга етади.\nXiaomi Mi Mix 2S модели 2 та SIM-картани қўллаб-қувватлайди. Смартфон LTE, Wi-Fi (802.11ac), Bluetooth 5.0, GPS ҳамда NFC тармоқларида фаолият кўрсатади.\nБош камераси икки сенсорли бўлган Huawei P20 модели Xiaomi Mi MIX 2S флагманининг жиддий рақиби. Улардан бирини танлаш қийин. P20 фотосурат олишда нисбатан кучли бўлса, Mi MIX 2S моделининг 128 ГБ доимий хотира талқини анча арзон. Шу билан бирга, экрани каттароқ ва унинг кесиғи йўқ :)\nHuawei P20 аккумулятори бир оз узоққа етади ва унинг олд камераси ҳам яхшироқ. Унда microSD учун бўлмача йўқ.\nHuawei P20 модели Тошкент шаҳрида 5 103 000 сўмдан таклиф этилмоқда.\nЮқори талқиндаги Mi MIX 2S эса 4,640,000 сўмдан сотилмоқда.\nXiaomi Mi MIX 2S моделининг техник жиҳатлари:\nОперацион тизим: Android 8.0 Oreo, MIUI 9.5.4\nЭкран: 5.99”, 2160x1080, 18:9, IPS, 403 ppi\nПроцессор: Qualcomm Snapdragon 845, 8 ядро (4x Kryo-385 Silver 1,7 ГГц + 4x Kryo-385 Gold 2,7 ГГц);\nТезкор хотира: 6 ГБ;\nДоимий хотира: 64/128 ГБ;\nАлоқа: LTE, Wi-Fi (IEEE 802.11ac), Bluetooth 5.0, GPS, GLONASS, NFC;\nБош камера - қўш\nматрица сиғими: 12 Мп & 12 Мп;\nдиафрагма: f/1.8 & f/2.4;\nпиксел ўлчами: 1,4 мкм & 1 мкм;\nматрица ўлчами: 1/2,55" & 1/2,9”\nвидео сифати: [email protected] FPS / [email protected] FPS / [email protected] FPS\n4 ўқли оптик барқарорлаштириш;\nматрица сиғими: 5 Мп;\nпиксел ўлчами: 1,4 мкм;\nвидео сифати: 1080p;\nАккумулятор: 3400 мА соат, ажралмас;\nЎлчамлари: 151x75x8 мм;\nВазни: 190 грамм.\nЎтган йилги флагман "Mi MIX 2S" номи билан қайта туғилди. Ташқи кўриниши янада жозибадор тус олиб, кучли смартфонга, "ўткир кўз" камерафонга айланди.\nУ энди сурат олишда iPhone X билан беллашади ва уни ортда қолдиради.\nАгар сиз тунда ҳам сурат олишга ўч бўлмасангиз, Xiaomi Mi MIX 2S сиз учун энг муносиб флагман.\nXiaomi Mi MIX 2S ромсиз дисплейи, керамикадан тайёрланган панеллари билан ўзига хос.\nXiaomi Mi MIX 2S Qualcomm Snapdragon 845 чипига эга бўлган энг арзон флагман. Экран ва овоз имкниятлари ҳам рақобатга дош беради.\nЎқинг: Бугун Европада йил смартфони аниқланди\nЎтган йилги флагман\nHuawei P20 модели Xiaomi Mi MIX 2S флагманининг жиддий рақиби. Улардан бирини танлаш қийин. P20 фотосурат олишда нисбатан кучли бўлса, Mi MIX 2S моделининг\nдизайн ўзига хос\nсимсиз қувватлаш мумкин\nқадоқда жилди бор\nкорпус сувдан ҳимяланмаган


Фарғонанинг Олтиариқ туманида таксичилар норозилик намойиши ўтказди « Ўзбекистон Халқ Ҳаракати\nФарғонанинг Олтиариқ туманида таксичилар норозилик намойиши ўтказди\n02 May 2013 - 11:13\n1 Май халқаро меҳнаткашлар бирдамлиги куни муносабати билан Фарғона вилоятининг Олтиариқ туманидаги маршрут такси ҳайдовчилари оммавий иш ташлаб, намойиш ўтказишган. Маълумки, мустақиллик йилларида 1 май Ўзбекистонда байрам ҳисобланмайди ва иш кунидир. Бу норозилик намойишида 400 нафар ҳайдовчи иштирок этгани айтилмоқда.\nНамойиш қатнашчилари солиқ идораларига тўланадиган “давлат божи”, яъни такси хизмати кўрсатиш ҳуқуқини берувчи патент қиймати 38%га ошиб, бир ойда 580000 сўмга чиқарилганидан норозилик билдиришди.\nҲайдовчиларнинг аксарияти маршрут такси қатновида ҳаракатланадиган автоуловларни ижарага олиб ишлатишади. Ҳам ижара ҳаққи, ҳам юқори миқдордаги давлат божини тўлашга мажбур бўлаётган маршрут такси ҳайдовчилари учун ўз рўзғорларини боқиш имкони деярли қолмаяпти.\n“Ижара пули тўлайликми, ёки бола-чақа боқайликми?” – дейди ҳайдовчи Ҳакимжон Вакилов.\nНамойишга чиққан бу ҳайдовчиларнинг талаблари қондирилдими?\nБу саволга жавоб берган ҳайдовчи бекордан бекорга 30та Дамас русумлик микроавтобус ҳайдовчиларининг қамоққа олинганини билдирди Ҳакимжон Вакилов. Уларнинг норозилик чиқишларини бостирган ИИБ ходимлари куч ишлатиб, дўппослашлар билан қарши олишгани айтилмоқда. Шу куни 19 одам тан жароҳати олган.\nВоқеа ҳақида бизга маълумот берган ҳайдовчилар давлатни ва солиқ инспекцияси ходимларининг чўнтагини қаппайтириш учунгина ишлаётганликларини ва бундан норози эканликларини таъкидлаб ўтди.\nЎХҲ матбуот хизмати учун


Ўзи ишдан ноҳақ бўшатилганини даъво қилган тез тиббий ёрдам ҳайдовчиси бўйича суд ҳукми чиқарилди\nСоғлиқни сақлаш вазирлиги суд тез ёрдам ҳайдовчиси қонуний асосда ишдан бўшатилганини тасдиқлагани ҳақида хабар берди.\n«Ижтимоий тармоқларда «Мени ноҳақ ишдан бўшатишди». Қашқадарёлик тез тиббий ёрдам ҳайдовчиси раҳбариятини адолатсизликда айбламоқда» (2019 йил 11 сентябрь) ҳамда «Касаба уюшмаси қашқадарёлик тез тиббий ёрдам ҳайдовчиси ишга тикланишини талаб қилмоқда» (2019 йил 17 сентябрь) номли мақолалар эълон қилинган эди. Уларда Қашқадарё вилояти соғлиқни сақлаш бошқармаси махсус ва тез тиббий ёрдам автохўжалиги ҳайдовчиси Илҳом Усмоновнинг асоссиз равишда ишдан бўшатилганлиги ва мазкур масала судда кўриб чиқилаётгани хусусида маълум қилинган.\nҚашқадарё вилоят соғлиқни сақлаш бошқармаси ахборот хизмати маълум қилишича, 2019 йил 4 октябрь куни фуқаролик ишлари бўйича Қарши туманлараро судида бўлиб ўтган очиқ суд мажлисида мазкур масала тафсилотларига ойдинлик киритилди.\nБироқ суд мажлисида унинг даъволари ўз исботини топмади. Жавобгар сифатида сўралганларнинг тушунтиришлари ҳамда гувоҳларнинг кўрсатмаларидан маълум бўлишича, Илҳом Усмонов меҳнат интизомини мунтазам равишда бузиб келган. Шу сабабли автохўжалик комиссия аъзоларининг 2019 йил 19 июлдаги мажлиси баёни, Қарши шаҳар тез тиббий ёрдам бўлими колонна бошлиғининг билдириш хати ҳамда касаба уюшма қўмитасининг розилик хати олинган ҳолда ишдан бўшатилган. Бу борада меҳнат қонунчилигига тўлиқ риоя қилинган. Касаба уюшма қўмитаси йиғилишига Илҳом Усмонов ҳам чақирилган. Бироқ у тушунтириш хати ёзишдан, йиғилишда қатнашишдан бош тортган. Бу борада тегишли далолатнома расмийлаштирилган.\nШу сабабли суд Илҳом Усмонов томонидан судга автохўжаликнинг уни ишдан бўшатиш ҳақидаги буйруғининг ғайриқонуний эканлигини тасдиқловчи далиллар тақдим этилмаганлиги, буйруқ қонуний асосларга кўра, иш берувчи томонидан даъвогарнинг меҳнат ҳуқуқлари камситилмасдан чиқарилганлигини инобатга олиб, мазкур даъво талабларини рад этган», дейилади Соғлиқни сақлаш вазирлиги Жамоатчилик билан алоқалар бўлими хабарида.


Ироқнинг Фаллужа шаҳрида шиддатли отишмалар давом этмоқда.\n25 январ 2021, Тошкент вақти: 21:52\nИкки кундан буён Америка авиацияси ва танклари Абу Мусаба аз-Зарқавий гуруҳи жанггарилари бекинган деб гумон қилинган объектларга зарбалар бермоқда. Маълумотларга кўра, жангларда 7 киши нобуд бўлган.\nИроқда кеча бўлиб ўтган портлашлар оқибатида ўлганлар сони 23 тага етди. Ўнлаб кишилар жароҳатланган.\nКуни кеча “Ал-Жазира” телеканали Ироқдаги икки экстремистик гуруҳ 13 кишини гаровга олганлиги эълон қилинган видеотасвирни эфирга узатди. Жанггарилар агар Ироқ қамоқхоналаридан барча муслима аёллар озод этилмаса ва Ироқда Америка-турк компанияси ўз фаолиятини тўхтатмаса, гаровга олинганлар ўлдирилади, деб таҳдид этмоқда.


Гап шундаки, олдинлари бу корхонага ип ўраш учун зарур бўлган конуслар пойтахтдан келтириларди. Эндиликда бунга зарурат қолмади.\nТадбиркор М. Отажоновнинг саъй-ҳаракати билан Хитойдан 115 минг АҚШ долларилик замонавий технологик ускуналар келтирилди ва 32 нафар ёш ишга қабул қилинди. Натижада бу ерда йилига 5 миллион дона қоғоз конус ишлаб чиқариш имкони яратилди.\nАни чоғда корхона жамоаси ҳудуддаги 4 та енгил саноат корхонасини ўз маҳсулоти билан таъминлаяпти. Жумладан, уларга ойига ўртача 400 минг донадан ортиқ қоғоз конуслари етказиб берилаётир. Хом ашё эса қўшни тумандаги қоғоз чиқиндиларини тўплайдиган корхонадан келтирилмоқда.\nМазкур рукндаги бошқа мақолалар: « Fурур, садоқат, фидойилик\tБуюртмачилар учун зарур маҳсулот »


Эрдўғон: Анқара Су-24 самолётини уриб туширган учувчиларнинг исёнга алоқасини ўрганмоқда\n11:40 / 21.07.2016\nСурияда Россиянинг Су-24 бомбардимончи самолётини уриб туширган учувчиларнинг турк мухолифат етакчиси Фатҳуллоҳ Гулен билан алоқаси аниқланмоқда. Туркия президенти Ражаб Тоййиб Эрдўғон Қатарнинг Al Jazeera телеканалига берган интервьюсида шундай баёнот берган.\n"Биз, исёнчилар гуруҳининг Россия самолёти уриб туширилгани билан боғлиқ ҳодисага алоқадорлигини билмаймиз", - деган Эрдўғон. У, шунингдек, терговчиларда аллақачон далиллар бўлиши мумкинлигини қўшимча қилган.\n"Барчасига суд ойдинлик киритади", - деб хулоса қилган Эрдўғон.\nБритания Россияга тегишли Су-24 самолётлари туфайли қирувчиларини ҳавога кўтарди\n20:28 / 26.07.2018\nТуркия суди давлат тўнтаришига алоқадор 72 судланувчини умрбод озодликдан маҳрум этди\n20:49 / 12.07.2018\nОАВ: Туркияда 340 дан ортиқ ҳарбийни ҳибс этишга ордер берилди\n16:55 / 29.11.2017


“Айёргина аёллар ёхуд Бахтнинг бозори борми?” мусиқали комедия премьераси намойиш этилди - Darakchi\nМАДАНИЯТ 25.08.2019, 11:02\nМуқимий номидаги мусиқали драма театрида таниқли адиб ва драматург Қўчқор Норқобилнинг “Айёргина аёллар ёхуд Бахтнинг бозори борми?” мусиқали комедияси премьераси намойиш этилди. Кучли юмор руҳи билан суғорилган ушбу асарда аёл, оила, жамият муносабатлари қизиқарли талқин этилган. Спектаклни томоша қила туриб бахт ўзи нима, қаерда, кимда, нимада, деган оддий саволларга жавоб топиш нечоғлик қийин эканлигини ҳис қиласиз.\nАсарни иқтидорли ёш режиссёр Достон Ҳақбердиев саҳналаштирган. Бастакор – Сарвар Юсупов. Ролларни Ҳабибулло Ортиқов, Гулноза Саидова, Мусаллам Дадажонова, Дурдона Носирова, Асал Раҳмонова, Наргиза Шаҳобова, Нафиса Хўжақулова, Дилором Абдуалимова каби актёр ва актрисалар маҳорат билан ижро этган.\nКомедияда бугунги давр муаммолари, айниқса, инсон қалбида чўккан лоқайдлик, бепарволик, турмуш икир-чикирларига ўралиб, мақсад ва муддаолар йўлидан олислашган айрим аёлларнинг тақдири очиб берилган. Энг аввало, аёл ўзини севиши, ўзини қадрлаши, ўз гўзаллигини ботинан ҳис қилиши эвазига атрофдагиларга севикли ва гўзал бўлиши, жамиятда ўрнини топиши мумкинлиги спектакль жараёнида турли хил воқеа-ҳодисалар орқали бадиий ифода қилинган.\nАёлнинг давлат ва жамиятдаги ўрни энг аввало, унинг ўзини ўзи қадрлай олишига боғлиқлиги нозик кечинмалар ва драматик тўқнашувлар орқали очиб берилган. Ўзини севмаган, қадрламаган одам, борлиқни, ҳаётни, ўзгаларни ҳам севолмайди. Бахт ҳам, омад ҳам, юксаклик ҳам энг аввало, инсоннинг ичида, қалбида эканлиги асарда ҳаётий мисоллар билан, ишонарли тарзда акс этган. Айниқса, ҳар қандай ҳолатда ҳам аёл киши жамиятда, ҳаётда бахт ва гўзаллик, ёруғлик тимсолида қолиши ва бу гўзал фазилатни ҳеч қачон йўқотмаслиги керак. Аёл нафақат оилани, балки жамиятнинг ҳам чироғи эканлигига эътибор қаратилган.\n--Ушбу саҳна асарида юртимизда азиз аёлларимиз қадр-қиммати нечоғлик улуғланаётгани, муҳтарам Президентимиз томонидан илгари сурилаётган қатор ислоҳатлар замирида ҳам оила ва жамият мустаҳкамлиги,хотин-қизларимиз ҳаётига жиддий эътибор қаратиш, айниқса,юрт тараққиётининг муҳим мезони бўлган беш ташаббуснинг бирида белгиланган яна бир жиддий масала-- опа-сингилларимизни иш билан таъминлаш, уларга иш ўринлари яратиб бериш каби жиҳатларга ҳам алоҳида эътибор қаратилган,– дейди театрнинг Бош директори, Ўзбекистон Республикаси Халқ артисти Мирза Азизов.\nХуллас, ушбу асарни кўрган томошабин аёл ва жамият оралиғидаги нозик муносабатларни теран англайди ва бахт аёлнинг ўзида, деган хулосага келади.


Бу қизиқ\t19 Май 13:21 31926\nГидрометеорология хизмати маркази эртага, 20 май куни Ўзбекистонда кузатиладиган об-ҳаво ҳақида маълумот берди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 18-20°, кундузи 32-34° бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22°, кундузи 33-38° бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20°, кундузи 30-35° бўлади.\nҚашқадарё, Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22°, кундузи 33-38° бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 14-19°, кундузи 30-35° бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 7-12°, кундузи 20-25° бўлади.\n31 Июль 13:36 50655\n31 Июль 18:28 28781\n02 Август 13:59 24404\n31 Июль 12:18 19756\n01 Август 21:20 18186


Тошкентда 3 нафар шахс хорижлик кишини тўнаб кетишди - UzNews.uz\nУч нафар киши Покистон фуқаросини кузатиб, унинг қўлидан пуллари, ҳужжатлар ҳамда техника воситаси бор сумкасини юлиб олиб, воқеа жойидан яширинишган.\nАввалроқ ИИББ фуқароларга Юнусобод туманида талончилик содир этганликда гумонланувчи шахсларнинг қидирувида кўмак беришни сўраб, мурожаат қилган эди.\nТошкент шаҳар ИИББнинг маълумотларига кўра, 28 сентябрь куни тахминан соат 19:30да номаълум шахслар Юнусобод тумани Боғишамол кўчасида, 45 ёшли Покистон фуқароси А.М.нинг қўлидан сумкасини юлиб олиб, воқеа жойидан яширинишган. Сумка ичида шахсий ҳужжатлар, “Samsung S6 Edge” русумли телефон ва 800 минг сўм пул бўлган.\nУшбу ҳолат юзасидан Ўзбекистон Республикаси Жиноят кодексининг 166-моддаси (“Талончилик”) бўйича жиноий иш қўзғатилган.\nВидеокамераларга тушиб қолган маълумотларни ўрганиш давомида аниқ бўлишича, юқоридаги жиноятни содир этган уч нафар номаълум шахслар хорижлик фуқарони кетидан кузатишган.\nОлиб борилган тезкор тадбирлар натижасида гумонланувчиларнинг шахслари аниқланган. Жиноятни ташкиллаштирган шахс – 20 ёшли Ш.И. бўлиб, у бир оз вақт илгари жабрланувчига таржимонлик хизматини кўрсатган экан.\nҚўлга олинган шахснинг гапларига қараганда, жабрланувчи ундан 400 минг сўм қарз олиб, пулларни тез орада қайтаришни ваъда қилган. Аммо қарзини ҳам, таржима хизматлари учун 200 АҚШ долларини ҳам бермаган. Шу сабабли Ш.И. ундан қасос олиш мақсадида талончиликни режалаштирган.\n28 сентябрь куни тахминан соат 18:30да Ш.И. танишлари 22 ёшли Ш.М. ва 22 ёшли Ж.Ю.лар билан режани амалга оширишган.\nОлиб борилган тезкор тадбирлар натижасида ИИББ ходимлари гумонланувчиларни қўлга олишгани хабар қилинмоқда. Тергов давом этмоқда.


Нур-Султонда буюк ўзбек алломаси ҳайкали ўрнатилади\n06.12.2021 15:03 0 2041\nҚозоғистон Президенти икки халқнинг маънавий яқинлиги ва кўп асрлик дўстлиги рамзи сифатида Нур-Султон шаҳрида Алишер Навоий ҳайкали ўрнатилишини таъкидлади.\nБугун Ўзбекистон президенти Шавкат Мирзиёев ва Қозоғистон президенти Қосим-Жўмарт Тўқаев кенг доирада музокаралар ўтказди. Давлат раҳбарлари Ўзбекистон ва Қозоғистон стратегик шериклиги ва кўп қиррали ҳамкорлигини янада мустаҳкамлашнинг истиқболларини атрофлича муҳокама қилдилар.\nСавдо-иқтисодий ҳамкорликни кенгайтириш, жумладан, ўзаро товар айирбошлашни кўпайтириш, қўшма кооперация лойиҳаларини амалга ошириш, транзит ва логистика, энергетика, сув ва қишлоқ хўжалиги соҳаларидаги қўшма саъй-ҳаракатларни фаоллаштириш масалаларига устувор аҳамият қаратилди. Ҳудудлараро ва маданий-гуманитар алмашинувларни жадаллаштириш чоралари кўриб чиқилди.\nШунингдек, глобал ва минтақа кун тартибида турган ҳамда халқаро тузилмалар доирасидаги ҳамкорлик юзасидан фикр алмашилди.\n– Бугун тарихий қарор қабул қиляпмиз, ҳамкорлигимизни иттифоқчилик муносабатлари даражасига кўтаряпмиз. Кўп асрлик дўстлик, яхши қўшничилик, ўзаро ишонч ва кенг кўламли шерикликни янада мустаҳкамлаш йўлидаги интилишимиз қатъий. Бунинг учун барча имконият ва ресурсларни ишга соламиз, Мақсадимиз – биродар халқларимизнинг кўп қиррали ҳамкорлигини аниқ мазмун билан бойитиш, – деди Шавкат Мирзиёев.\nИкки мамлакат етакчилари стратегик шерикликни янада мустаҳкамлаш мақсадида Ўзбекистон Республикаси ва Қозоғистон Республикасининг Давлатлараро Олий Кенгаши, Парламентлараро ҳамкорлик кенгаши ва Ташқи ишлар вазирлари кенгашини таъсис этишга келишиб олдилар.\nҲудудлараро алоқалар ҳамкорликни кенгайтиришда драйвер бўлиб хизмат қилмоқда. Жумладан, яқинда ўтган Ҳудудлар форуми натижасида қатор келишув ва савдо шартномалари имзоланди.\nИкки мамлакатнинг чегараолди ҳудудларига ўзаро маҳсулот етказиб бериш ва янги кооперация лойиҳаларини ишлаб чиқишда янада яқиндан ҳамкорлик қилишга топшириқ берилди.\nТранспорт соҳаси муҳим йўналиш сифатида белгилаб олинди. Автомобилда ва темир йўл орқали юк ташиш ҳажми ортиб бормоқда. Мамлакатлар ўртасидаги авиақатновлар тўлиқ тикланди, янги йўналишлар очилди.\nЎзбекистон Президенти мамлакатларимиз ва учинчи давлатлар бозорларига чиқишни таъминлайдиган янги йўлакларни шакллантириш муҳим эканини қайд этди. Етакчилар “Учқудуқ-Қизилўрда” темир ва автомобиль йўлини ҳамда “Туркистон-Чимкент-Тошкент” юқори тезликда ҳаракатланишга мўлжалланган темир йўл қурилиши лойиҳаларини жадаллаштиришга келишиб олдилар.\nСув ресурсларидан оқилона фойдаланиш масалаларига ҳам тўхталиб ўтилди. Шу мақсадда ўзаро манфаатли ҳамкорликнинг барқарор, узоқ муддатли механизмларини ишлаб чиқиш ва икки мамлакат ўртасида сув муносабатларининг барча йўналишларига оид таклифлар тайёрлаш бўйича Ишчи гуруҳ фаолиятини давом эттиришга келишиб олинди. Сув тежайдиган янги технологияларни жадал жорий этиш бўйича биргаликда амалий ишлаш, Оролбўйида дарахтзорлар барпо этиш борасида қўшма чора-тадбирларни амалга ошириш зарурлиги таъкидланди.\nТомонлар Марказий Осиёда тинчлик ва барқарорликни таъминлаш мақсадида ўзаро манфаатлар ва минтақавий яқинлашув ғояларини илгари сурган ҳолда ташқи сиёсат соҳасида яқиндан ҳамкорлик қилиш истагини билдирдилар. Президентлар Марказий Осиё давлат раҳбарларининг Маслаҳат учрашувлари форматини иштирокчи давлатлар манфаатларига қатъий ҳурмат асосида мавжуд салоҳиятлардан максимал даражада тўлиқ фойдаланиш мақсадида такомиллаштириш йўлида мақсадли иш олиб боришга келишиб олдилар.\nГуманитар алмашинувларни кенгайтириш, таълим, фан, соғлиқни сақлаш, маданият ва санъат, туризм ва спорт соҳаларидаги ҳамкорликни мустаҳкамлаш масалалари ҳам муҳокама қилинди.\nЎзбекистон Шавкат Мирзиёев Қозоғистон Алишер Навоий Қосим-Жўмарт Тўқаев\nСиёсат Кеча, 20:05\nЎзбекистон Республикаси Президенти ЕОИИ онлайн саммитида иштирок этди\nСиёсат Кеча, 16:03\nШавкат Мирзиёев ЕОИИ саммитида қатнашмоқда\nСиёсат Кеча, 11:54\n«Афғонистон халқаро террорчилар бошпанасига айланиб қолмаслиги керак»\nҚишлоқда бир кун: Қўйтошнинг тошлари нега қўйга ўхшайди?.. (видео+фото)\nАИ-80 бензин нархи яна ошди\nУн, ёғ ва шакарнинг нархи «осмонга сапчий бошлади». Xabar.uz суриштируви\n«Миша, чучвара отмен»: шаҳар шунчалик бедарвозами?\nКушербаев битирувчиларга давлат ишида ишламасликни маслаҳат берди\n«Уят бўлса ҳам айтай...» — Кимсасиз ҳудуддаги меҳмондўст балиқчи нимадан хижолат бўлди?\nАҚШ делегациясининг Тошкентга сафари Москвага хуш келмади...\nСайловни видеога олган блогер қамалди\n«Ўзгидромет» томонидан шошилинч маълумот эълон қилинди\nУкраина осмонида Россия генерал-майори бошқарувидаги самолёт уриб туширилди\n#Ўзбекистон - 2797\n#Шавкат Мирзиёев - 2925\n#Украина - 793\n#Тошкент - 1735\n#АҚШ - 2805\n#Россия - 2116\n#об-ҳаво - 1186\n#Қирғизистон - 352\n#Қашқадарё - 485\n#Финляндия - 105\n#ЙТҲ - 810\n#Туркия - 1056\n#Президент - 1149\n#доллар - 380